**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Μαρτίου 2021, ημέρα Πέμπτη και ώρα 15.00΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής κ. Γεώργιου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Κύρωση Επενδυτικής Συμφωνίας μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία "ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ" και συναφείς διατάξεις» (3η συνεδρίαση).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Βαγιωνάς Γεώργιος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η τρίτη, κατά σειρά, συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Κύρωση Επενδυτικής Συμφωνίας μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία "ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ" και συναφείς διατάξεις».

Πριν προχωρήσουμε, όμως, στη συζήτηση να ζητήσω την ψήφο των πολιτικών δυνάμεων, επί της αρχής, του σχεδίου νόμου.

Ο κ. Χειμάρας, για λογαριασμό της Ν.Δ.;

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ (Εισηγητής της Πλειοψηφίας):** Υπέρ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο κ. Φάμελλος, για λογαριασμό του ΣΥΡΙΖΑ;

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κατά, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο κ. Αρβανιτίδης, για λογαριασμό του Κινήματος Αλλαγής;

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του ΚΙΝ.ΑΛ.):** Επιφύλαξη, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο κ. Δελής, για λογαριασμό του Κ.Κ.Ε.;

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κατά, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο κ. Βιλιάρδος, για λογαριασμό της Ελληνικής Λύσης;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κατά, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο κ. Αρσένης, για λογαριασμό του ΜέΡΑ25;

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Κατά, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Συνεπώς, το νομοσχέδιο του Υπουργείου Περιβάλλοντος και Ενέργειας γίνεται δεκτό, επί της αρχής, κατά πλειοψηφία.

Τον λόγο έχει ο κ. Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ (Εισηγητής της Πλειοψηφίας)**: Κύριε Υπουργέ, κυρίες και κύριοι Βουλευτές, μετά την πρώτη συνεδρίαση της Επιτροπής και την, εξαιρετικά, χρήσιμη ακρόαση των φορέων στην προηγούμενη συνεδρίαση, θα περάσω, απευθείας, στην εισήγηση, επί των άρθρων.

 Το σχέδιο νόμου απαρτίζεται από δύο άρθρα. Το πρώτο και εκτενέστερο, φυσικά, είναι η νέα Επενδυτική Συμφωνία με την Εταιρεία «Ελληνικός Χρυσός Α.Ε.», ενώ το δεύτερο αφορά στην επίλυση της διχογνωμίας, σχετικά με τη λήξη των μεταλλευτικών παραχωρήσεων διάρκειας πενήντα ετών και αν αυτή υπολογίζεται από τον νόμο του 1973 ή του 1976. Λήξη ισχύος ορίζεται, πλέον, ξεκάθαρα, ως η 6.3.2026, βάσει του σχετικού άρθρου 8 του ν.274/1976.

Στο προοίμιο της Σύμβασης γίνεται αναφορά στα στοιχεία που λήφθηκαν υπόψη για τη διαμόρφωση και υπογραφή της συμφωνίας, μεταξύ των οποίων η έγκριση των περιβαλλοντικών όρων στις 26.7.2011, καθώς και η έγκριση τεχνικών μελετών στις 10.2.2012.

Το επενδυτικό έργο, βάσει του επενδυτικού σχεδίου είναι, εξαιρετικά, επωφελές για την ελληνική και τοπική οικονομία με σημαντική ενίσχυση της απασχόλησης. Η δέσμευση της εταιρείας για βιώσιμη εξόρυξη του μεταλλεύματος και προστασία του περιβάλλοντος στη βελτίωση της ασφάλειας των εργασιών και στις χαμηλότερες περιβαλλοντικές επιπτώσεις είναι το αποτέλεσμα του νέου επενδυτικού σχεδίου.

 Στα άρθρα 1-4, αναφέρονται οι τροποποιήσεις της από 12.12.2003 Σύμβασης ημερομηνίας έναρξης ισχύος, η κύρωσή της από το ελληνικό Κοινοβούλιο και η δημοσίευση του νόμου στην Εφημερίδα της Κυβερνήσεως, εντός ενενήντα ημερών από την υπογραφή αυτής.

 Στα άρθρα 10 και 11, περιλαμβάνονται οι έννοιες των όρων της Σύμβασης και οι διαδικασίες διευθέτησης διαφορών μεταξύ των συμβαλλομένων.

 Στο άρθρο 12, και στα παραρτήματα α΄ και β΄, ορίζεται η νέα διάρκεια ισχύος της Σύμβασης στα είκοσι πέντε έτη, με δυνατότητα παράτασης υπό προϋποθέσεις για, επιπλέον είκοσι πέντε έτη. Η άμεση επένδυση για την πρώτη πενταετία ανέρχεται στο ένα δισεκατομμύριο δολάρια, ενώ, συνολικά, θα φτάσει τα 2,9 δις δολάρια, έναντι 1,4 δις του προηγούμενου σχεδίου. Επίσης, καθορίζονται τα δικαιώματα που παραχωρούνται από το Δημόσιο στην εταιρεία, σχετικά με την ανάπτυξη των μεταλλείων, σύμφωνα με τους όρους της Σύμβασης και το εφαρμοστέο δίκαιο. Αντίστοιχα, στα παραρτήματα α΄ και β΄, παρατίθενται οι μεταλλευτικές παραχωρήσεις και ορίζεται η μεταλλευτική περιοχή.

Στα άρθρα 13 και 14, προσδιορίζονται οι οικονομικές, εμπορικές, κατασκευαστικές και κοινωνικές δεσμεύσεις της εταιρείας, έναντι του Δημοσίου, που αφορούν, κυρίως, στις υποχρεώσεις για καταβολή πρόσθετου μεταλλευτικού τέλους και την ανάληψη της υποχρέωσης για τη βέλτιστη αξιοποίηση των Μεταλλείων Κασσάνδρας. Σύμφωνα με την ορθή βιομηχανική πρακτική, το εφαρμοστέο δίκαιο και τα όσα ορίζει το επενδυτικό σχέδιο, που αναλυτικά περιγράφεται στο παράρτημα γ΄, οποιαδήποτε μεταβολή του επενδυτικού σχεδίου απαιτεί την έγγραφη συναίνεση του Δημοσίου.

Στο άρθρο 15, και στο παράρτημα στ΄, εισάγονται οι ρυθμίσεις για τη διαδικασία υποβολής, αξιολόγησης και αποδοχής πρότασης για την κατασκευή και λειτουργία εργοστασίου, το οποίο θα επεξεργάζεται μετάλλευμα χρυσού που εξορύσσεται από τα μεταλλεία. Προβλέπεται η υποβολή πρότασης από την εταιρεία, εντός δώδεκα έως είκοσι τεσσάρων μηνών από την Κύρωση της Σύμβασης για τη χρηματοδότηση και κατασκευή εργοστασίου μεταλλουργίας. Η πρόταση αποτιμάται από την Επιτροπή Μεταλλουργίας, που θα συσταθεί γι’ αυτόν τον σκοπό, με κριτήρια που ορίζονται στο παράρτημα στ΄ και εγκρίνεται ή απορρίπτεται με σχετική υπουργική απόφαση. Τέλος, τίθενται χρονικά όρια και στην έκδοση των σχετικών υπουργικών αποφάσεων προς αποφυγή οποιασδήποτε καθυστέρησης.

Στα άρθρα 16 και 17, ρυθμίζεται ο υπολογισμός, ο τρόπος και ο χρόνος καταβολής του πρόσθετου μεταλλευτικού τέλους από την εταιρεία στο Δημόσιο, καθώς και οι δηλώσεις και εγγυήσεις για τη σύναψη της Σύμβασης και από τα δύο συμβαλλόμενα μέρη. Να σημειώσω, ότι το πρόσθετο μεταλλευτικό τέλος υπολογίζεται, πλέον, επί της αξίας του περιεχομένου μετάλλου και όχι επί της τιμής πώλησης του συμπυκνώματος που αναφέρεται στα τιμολόγια πώλησης, όπως ίσχυε, γεγονός που συντελεί στην αύξηση των εσόδων του Δημοσίου. Σημειώνω πως η αύξηση της παραγωγής μεταλλευτικών προϊόντων, καθώς και το αυξημένο μεταλλευτικό τέλος στο 10%, συνεπάγονται, φυσικά, την αύξηση των δημοσίων εσόδων. Μιλάμε για οκτώ εκατομμύρια ευρώ, ανά έτος της εικοσιπενταετούς διάρκειας της Σύμβασης.

Στα άρθρα 18 και 19, καθορίζεται η διαδικασία χρηματοδότησης της εταιρείας, μέσω δανεισμού από τρίτους ή με ίδια κεφάλαια, για να υλοποιηθούν τα επενδυτικά σχέδια ή για να διεξαχθούν οι μεταλλευτικές δραστηριότητές της. Το Δημόσιο αναλαμβάνει να διευκολύνει την «Ελληνικός Χρυσός» στην ανεύρεση χρηματοδοτικών πόρων, σε συνεργασία με υφιστάμενους ή μελλοντικούς χρηματοδότες της εταιρείας. Παράλληλα, προβλέπεται η δυνατότητα ένταξης της επένδυσης στο καθεστώς κεφαλαίων εξωτερικού, σύμφωνα πάντα με τις διατάξεις του ν.2687/1953.

Στα άρθρα 20 και 21, δίνεται το δικαίωμα στο Δημόσιο να επιθεωρεί τη μεταλλευτική περιοχή και τα Μεταλλεία Κασσάνδρας και να ελέγχει το νόμιμο μεταλλευτικό τέλος με δαπάνες του ίδιου, διασφαλίζοντας τη δίκαιη και μη διακριτή μεταχείριση σε βάρος της εταιρείας.

Στο άρθρο 22, και πιο εξειδικευμένα στο παράρτημα δ΄, ρυθμίζονται θέματα, σχετικά με τη χορήγηση των απαραίτητων αδειών και επιλύονται προβλήματα που είχαν ανακύψει τα προηγούμενα έτη, τα οποία έθεταν δυσεπίλυτα εμπόδια στην ομαλή υλοποίηση της επένδυσης της εταιρείας. Προβλέπεται, ακόμη, η διαδικασία ανανέωσης της απόφασης έγκρισης περιβαλλοντικών όρων Μεταλλείων Κασσάνδρας, την οποία και θα πρέπει να λάβει η «Ελληνικός Χρυσός», ώστε να διασφαλιστεί η προστασία του περιβάλλοντος με σύγχρονους όρους. Η διάρκειά της είναι δεκαπέντε έτη, τουλάχιστον.

Τέλος, προβλέπεται η προσωρινή παραχώρηση της χρήσης του Λιμένα Στρατωνίου, τον οποίο, προηγουμένως, χρησιμοποιούσε η εταιρεία για δεκαετίες για τις εξαγωγές του μεταλλεύματος και την εμπορική δραστηριότητα της εταιρείας, μέχρι την έκδοση σχετικής άδειας, σύμφωνα με την κείμενη νομοθεσία. Όπως σημειώνεται και στην ανάλυση των συνεπειών ρύθμισης, το ζήτημα της απλοποίησης της διαδικασίας έκδοσης αδειών αποτελεί πάγια μέριμνα του ελληνικού δημοσίου, έναντι επενδυτών σε επενδύσεις αντίστοιχου βεληνεκούς, όπως στην περίπτωση της FRAPORT.

Στο άρθρο 23, αναφέρεται ρητά, ότι η εταιρεία αναλαμβάνει το κόστος όλων των αρχαιολογικών ερευνών και εργασιών, σε περίπτωση κατασκευής έργων υποδομής ή οικοδομικών έργων σε οποιοδήποτε τμήμα των μεταλλευτικών περιοχών που δραστηριοποιείται. Εισάγεται, επίσης, η σύναψη Γενικού Μνημονίου Συναντίληψης και Συνεργασίας μεταξύ του Υπουργείου Πολιτισμού και της εταιρείας για την ορθή παρακολούθηση και την εκτέλεση όλων των αρχαιολογικών ερευνών και των όρων προστασίας και ανάδειξης αρχαιολογικών ευρημάτων στα πλαίσια του έργου.

Στο άρθρο 24, και ειδικότερα στο παράρτημα ζ΄, προσδιορίζονται οι όροι προστασίας του περιβάλλοντος με την εισαγωγή του θεσμού του ανεξάρτητου ελεγκτή περιβάλλοντος, καθώς και η υποχρέωση της εταιρείας να τηρεί, απαρέγκλιτα, τους κανόνες για την υγεία και την ασφάλεια, όπως προβλέπονται στη γενική και ειδική νομοθεσία της χώρας. Οι δαπάνες του ελεγκτή καλύπτονται από την εταιρεία, η οποία οφείλει να δημοσιεύει έκθεση, κάθε πέντε έτη, για την εκτίμηση της περιβαλλοντικής και κοινωνικής κατάστασης του έργου και των μεταλλευτικών δραστηριοτήτων.

Στο άρθρο 25, καθορίζονται οι υποχρεώσεις της εταιρείας σχετικά με την υλοποίηση προγραμμάτων απασχόλησης με διατήρηση των υφιστάμενων και τη δημιουργία νέων θέσεων εργασίας, καθώς και προγραμμάτων κατάρτισης των εργαζομένων, κάθε δύο χρόνια, τουλάχιστον. Διατηρούνται οι 1.650 θέσεις εργασίας, ενώ δημιουργούνται, ακόμη, 1.400 νέες θέσεις και πλέον 900 θέσεις, κατά τη διάρκεια των εργασιών κατασκευής. Η εταιρεία αναλαμβάνει την υποχρέωση να δίνει προτεραιότητα στην εντοπιότητα σε όλες τις σχετικές δραστηριότητες και συγκεκριμένα στην πρόσληψη και απασχόληση εργαζομένων, καθώς και στην προμήθεια αγαθών και υπηρεσιών από κατοίκους και εταιρείες της ευρύτερης περιοχής της Χαλκιδικής, με στόχο την ενίσχυση της τοπικής οικονομίας. Υπολογίζεται, ότι, περίπου, 3,5 δις ευρώ θα «τροφοδοτήσουν» την αγορά από τις προμήθειες υπηρεσιών και αγαθών.

Στο άρθρο 26, η εταιρεία αναλαμβάνει την υποχρέωση εφαρμογής εμπροσθοβαρούς προγράμματος εταιρικής κοινωνικής ευθύνης, αξίας 80 εκατομμυρίων δολαρίων, εκ των οποίων τα 15 εκατομμύρια θα εκταμιευθούν τα πέντε πρώτα χρόνια από την έναρξη της Σύμβασης. Τα κονδύλια θα χρησιμοποιηθούν, αποκλειστικά, για κοινοτικούς, πολιτιστικούς, κοινωνικούς, περιβαλλοντικούς και φιλανθρωπικούς σκοπούς της τοπικής κοινωνίας και ιδιαίτερα του Δήμου Αριστοτέλη, οι κάτοικοι των οποίων στηρίζονται, εν πολλοίς, στη λειτουργία των μεταλλείων και στην οικονομία που δημιουργεί.

Στα άρθρα 27 έως 30, διασφαλίζεται ο έλεγχος και η έγκριση από το Δημόσιο σε περίπτωση εκχώρησης από την εταιρεία των δικαιωμάτων και των υποχρεώσεών της προς τρίτους ή συνδεδεμένα πρόσωπα. Εισάγονται οι έννοιες της «εμπιστευτικότητας πληροφοριών», της «ανωτέρας βίας», όπου καθορίζονται οι υποχρεώσεις των συμβαλλομένων. Ρυθμίζονται τα γεγονότα που θεωρούνται, ότι εμπίπτουν στην ευθύνη του ελληνικού δημοσίου και οδηγούν σε αξίωση αποζημίωσης της «Ελληνικός Χρυσός», ενώ προβλέπονται και οι τρόποι «θεραπείας».

Στα άρθρα 31 και 32, σε συνδυασμό με τον προσδιορισμό δίκαιης αξίας της «Ελληνικός Χρυσός» στο παράρτημα ε΄, ρυθμίζονται θέματα επίλυσης διαφορών που μπορεί να προκύψουν, κατά τη διάρκεια εκτέλεσης της Σύμβασης. Προβλέπεται η διαδικασία της συμβουλευτικής επιτροπής για συστάσεις φιλικού διακανονισμού και σε περίπτωση μη ύπαρξης συμφωνίας με προσφυγή στη διαδικασία επίλυσης τεχνικών διαφορών. Προβλέπεται, επίσης, η προσφυγή σε διεθνές διαιτητικό δικαστήριο, με εφαρμοστέο το ελληνικό δίκαιο, με έδρα την Αθήνα και δικαστές εγνωσμένου διεθνούς κύρους, με την απόφασή του να είναι οριστική, δεσμευτική και αμετάκλητη. Προσδιορίζονται, ακόμη, οι περιπτώσεις καταγγελίας της Σύμβασης από τα συμβαλλόμενα μέρη, οι επιπτώσεις, ο τρόπος υπολογισμού των αποζημιώσεων, οι μεταβιβάσεις των περιουσιακών στοιχείων, των εργασιακών σχέσεων, κ.λπ..

Στα άρθρα 33 έως 36, ορίζεται η διαδικασία γνωστοποίησης και επίδοσης εγγράφων και το ότι η Σύμβαση διέπεται από το ελληνικό δίκαιο, καθώς και θέματα απόδοσης αποζημιώσεων, χωρίς έκπτωση από το Δημόσιο, πνευματικής ιδιοκτησίας, τόκων και γλώσσας.

Κυρίες και κύριοι Βουλευτές, τώρα είναι η στιγμή, που η Ελλάδα πρέπει να γυρίσει την «πλάτη» σε καθετί αναχρονιστικό και να κάνει τη μετάβαση από τη θεωρία στην πράξη. Να ξεφύγουμε από τον ατέρμονo «βρόγχο» της διαπίστωσης, της υπέρμετρης ανάλυσης, της μελέτης, της διαμάχης και πάλι από την αρχή. Να περάσουμε στην εφαρμογή, στη δουλειά και στην αξιοποίηση κάθε πλεονεκτήματος που έχουμε. Έτσι θα πορευτούμε σε ένα μέλλον, πραγματικά, καλύτερο για όλους.

 Η επικύρωση αυτής της Σύμβασης είναι, ακριβώς, ένα ακόμη βήμα που κάνουμε με προσοχή και με το βλέμμα στραμμένο στην πρόοδο.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας)**: Κύριε Πρόεδρε, κυρίες και κύριοι Βουλευτές, κύριε Υπουργέ, κυρία Γενική Γραμματέα, θα ξεκινήσω στα επί των άρθρων. Υπάρχει μία μικρή περίπτωση να μην προλάβω σήμερα, γιατί δεν θέλω να καταχραστώ τη δημοκρατική και ευγενική διάθεση του Προέδρου. Μπορεί, κύριε Πρόεδρε, να συνεχίσω και την Τρίτη, πιθανώς, σε κάποια θέματα, επί των άρθρων, για την εξυπηρέτηση της συζήτησης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Έτσι κι’ αλλιώς, κύριε Φάμελλε, ξέρετε ότι και η β΄ ανάγνωση, ουσιαστικά, είναι επί των άρθρων. Ό,τι εκκρεμότητες υπάρχουν, αναφέρονται και στη συνεδρίαση της β΄ ανάγνωσης.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας)**: Θα προσπαθήσουμε και ως ΣΥΡΙΖΑ να συμβάλουμε στη συζήτηση που γίνεται, επί των άρθρων, αλλά με μία διευκρίνιση που θέσαμε και επί της διαδικασίας. Έχουμε, ήδη, καταθέσει την άποψή μας, ότι η Σύμβαση αυτή είναι παράνομη και έχει σοβαρά ζητήματα ακυρότητας, τα οποία θα προκύψουν και στη συνέχεια. Το ότι συμμετέχουμε στη συζήτηση, επί των άρθρων, δεν αναιρεί καθόλου την άποψη μας, η οποία θα τεθεί και σε ονομαστική ψηφοφορία και θα τύχει προσφυγών σε όλα τα επίπεδα της Ελλάδας και της Ευρώπης. Όμως, η συζήτηση, επί των άρθρων, θεωρούμε, ότι βοηθάει για να αποκαλυφθούν και άλλα στοιχεία, όχι μόνο της παρανομίας και της παρατυπίας, αλλά, πιθανά, και θέματος ευθύνης Υπουργών, που πέρα από τις προσωπικές μας σχέσεις, κύριε Υπουργέ, οφείλω να σας πω, ότι δεν θα το αναιρέσουμε. Δηλαδή, τα θέματα της απιστίας κατά του ελληνικού δημοσίου τα οποία διαπράττετε ως Κυβέρνηση.

Υπάρχουν, όμως, και ζητήματα που προκύπτουν μέσα από τη Σύμβαση που θα τα αναδείξουμε και για την ελληνική Πολιτεία που μας ακούει. Οφείλουμε να πούμε, εισαγωγικά, ότι η Σύμβαση αυτή δεν έχει συνταχθεί από την ελληνική διοίκηση. Η Σύμβαση έχει συνταχθεί από την εταιρεία. Άρα, θεωρούμε, ότι είναι, πρώτα απ’ όλα, «κατάντια» για την Ελληνική Δημοκρατία το 2021 να καλείται το ελληνικό Κοινοβούλιο, σε συνθήκες πανδημίας, με επιστολικές ονομαστικές ψήφους, να εγκρίνει μία Σύμβαση που έγραψε μία εταιρεία για να κάνει τη Βόρεια Χαλκιδική «αποικία» της και να κάνει «παράρτημά» της το Υπουργείο Περιβάλλοντος και Ενέργειας.

Αυτό το λέμε ξεκάθαρα, διότι η Σύμβαση αυτή αναβαθμίζει τα δικαιώματα της εταιρείας και υποβαθμίζει τα δικαιώματα του ελληνικού δημοσίου. Δεν μιλάμε, ούτε για τη μεταλλευτική δραστηριότητα, ούτε για τη μεταλλουργική δραστηριότητα, ούτε για τις εξορύξεις, ούτε για τη μεταλλουργία, ούτε γενικά για μία Σύμβαση για τη Βορειοανατολική Χαλκιδική. Μιλάμε για τη συγκεκριμένη Σύμβαση που έχει φέρει η Κυβέρνηση.

Συνεχίζοντας αυτό που είπαμε και στους φορείς, δεν συζητάμε, για το πώς μπορεί να διορθωθεί ή όχι, γιατί δεν διορθώνεται. Είναι αυτή και, είτε τη δεχόμαστε, είτε δεν την δεχόμαστε. Εμείς έχουμε σαφέστατη άποψη και για τη μεταλλευτική δραστηριότητα και για τη μεταλλουργική δραστηριότητα.

Όπως είπα νωρίτερα, περιλαμβάνεται και σε στρατηγικά κείμενα της Κυβέρνησης του ΣΥΡΙΖΑ. Όμως, δεν κάνει αυτό η Κυβέρνηση. Η Κυβέρνηση δημιουργεί, πιθανά, την πρώτη ανεξάρτητη οικονομική ζώνη στη Βορειανατολική Χαλκιδική, χωρίς κανένα δικαίωμα του Δημοσίου και της τοπικής κοινωνίας.

Και για να καταλάβετε, πώς ξεκινάει, θα σας έλεγα, ότι, εξαρχής, το πρώτο ζήτημα που διαπιστώνουμε είναι, ότι η αναθεωρημένη Σύμβαση καταργεί τα άρθρα 3, 4, 6 και 7 της προηγούμενης που είχαν τη διαιτησία. Δηλαδή, καταργεί το άρθρο, με βάση το οποίο δεν μπορεί να βγει η μεταλλουργία από υποχρέωση, έχει ευθύνες, ήδη, η εταιρεία έναντι του Δημοσίου και είναι η πρώτη παράβαση καθήκοντος που κάνουν οι Υπουργοί, δηλαδή, που δεν διεκδικούν την ακύρωση και την αποθετική ή θετική ζημία του ελληνικού δημοσίου. Αυτό είναι το πρώτο και το καταργεί και είναι προφανής η διάθεση της Κυβέρνησης. Θέλει να καταργήσει, εκ των υστέρων, οποιαδήποτε δέσμευση έχει απέναντι στην εταιρεία και οποιαδήποτε υποχρέωση έχει η εταιρεία.

Από εκεί και πέρα, ενημερώσαμε, ήδη, ότι υπάρχουν σοβαρά ζητήματα, σε ότι αφορά στο πλαίσιο της Σύμβασης που θα τα θέσουμε εισαγωγικά. Η Κυβέρνηση παραβιάζει τους κανόνες του ανταγωνισμού και τους κανόνες κρατικών ενισχύσεων, διότι σε μία Σύμβαση εξόρυξης, που είναι μία Σύμβαση του ελληνικού δημοσίου που είναι κάτοχος του μεταλλευτικού πόρου, με μία εταιρεία, της προσθέτει στοιχεία σύμβασης παραχώρησης. Και το λέει μέσα αυτό και το έντυπο της «Ελληνικός Χρυσός» και περηφανεύεται γι’ αυτό. Δηλαδή, τη σύμβαση παραχώρησης που έχουμε για τα αεροδρόμια, για έναν δρόμο που είναι ένα κοινωφελές έργον που παρέχει κοινωνικές υπηρεσίες και που εξυπηρετεί την κοινωνία και τα δικαιώματα που έχει ο παραχωρησιούχος, τα μεταφέρει και σε μία μεταλλευτική-μεταλλουργική εταιρεία. Άρα, δημιουργεί αθέμιτο ανταγωνισμό με όλες τις άλλες επιχειρήσεις εξορύξεων, μεταλλουργικές, μεταλλευτικές, βιοτεχνικές, βιομηχανικές, με όλη την οικονομική δραστηριότητα της Ελλάδας. Και λέει, «η Ελλάδα είναι Μπανανία, ελάτε να κάνετε, ό,τι θέλετε είναι Φαρ Ουέστ». Αυτό, όμως, δεν είναι προς όφελος της οικονομίας, γιατί καμία σοβαρή επιχείρηση δεν θα έρθει να κάνει δουλειά στην Ελλάδα, έτσι όπως πάνε να καταντήσουν την Ελλάδα μας. Κι αυτό είναι πρόβλημα και απάντηση, στο αν θέλουμε επιχειρήσεις ή όχι. Προφανώς, και θα απαντήσουμε και στη β΄ ανάγνωση του σχεδίου νόμου, την επόμενη Τρίτη.

Έτσι, λοιπόν, παραχωρεί δικαιώματα παραχωρησιούχου, με εγγύηση του ελληνικού δημοσίου, για κάποιον που δεν εκπληρώνει ούτε τη βασική του υποχρέωση. Δηλαδή, κάποιος έχει αγοράσει ένα αυτοκίνητο, εδώ και δεκαεπτά χρόνια, και ο έμπορος δεν του έχει πουλήσει τη μηχανή ακόμη. Μάλιστα, ούτε καν τη μελέτη για τον κινητήρα εσωτερικής καύσης ή τον ηλεκτροκινητήρα που θα έρθει στο μέλλον. Όμως, συμφωνεί να τον διαφημίζει για τα επόμενα πενήντα χρόνια, να του βρει κεφάλαια και συνεπενδυτές, να κρατήσει το αυτοκίνητο και να του πληρώνει και τέλη κυκλοφορίας.

Αυτό αποφασίζει σήμερα η Κυβέρνηση. Δηλαδή, ότι δεν έχει «κινητήρα» ακόμη, ενώ η εταιρία δεν έχει αποδείξει, ότι μπορεί να κυκλοφορήσει το αυτοκίνητο που, όμως, κατά περίεργο τρόπο, ρυπαίνει. Το παράδειγμά μου δεν είναι καλό. Πρέπει να προσθέσουμε και μία δραστηριότητα, η οποία ρυπαίνει, ενώ δεν έχει κινητήρα. Γιατί αυτό κάνει. Καταστρέφει, ρυπαίνει το περιβάλλον, έχει, ήδη, κακουργήματα βεβαιωμένα εις βάρος του περιβάλλοντος, πρόστιμα βεβαιωμένα και υπάρχει ένα ερώτημα, το οποίο δεν το έχει απαντήσει ακόμη ο Υπουργός, αν τα σβήνουν όλα αυτά, γιατί σβήνουν πολλά. Θα τα πούμε στη συνέχεια.

Πάντως, καταργεί νόμους, όπως ο ν.4014 ο ν.4042, και το Υπουργείο Περιβάλλοντος, σήμερα, αποφασίζει να μην υπάρχει με αυτή τη συζήτηση που εισάγει.

Ας δούμε, λοιπόν, αν δίνει στην περιοχή κάτι. Στην αιτιολογική έκθεση, στη σελίδα 5, αναφέρεται, ότι προβλέπονται 1.600 θέσεις εργαζομένων. Όμως, όπως είπαμε και νωρίτερα στους φορείς, στο παράρτημα 3, στην 543 σελίδα για όποιους ενδιαφέρονται, λέει ότι «η εταιρεία δεν δεσμεύεται για την απασχόληση και αυτή εξαρτάται από την κερδοφορία της», που, όπως είπε και ο κ. Αρσένης, γιατί θέλω να είμαι δίκαιος, είναι ελάχιστη τα τελευταία χρόνια, τουλάχιστον, τυπικά. Έχει αποδειχθεί στον Κοινοβουλευτικό Έλεγχο, δεν είναι κάτι ιδιωτικό. Μάλιστα, προσέξτε, ποια είναι η εξαπάτηση και προς την τοπική κοινωνία. Η εταιρεία, ούτε δεσμεύεται για τις θέσεις εργασίας, ενώ θεωρεί την απεργία λόγο «ανωτέρας βίας», για να θέσει και το Δημόσιο κατά των εργαζομένων, γιατί θα χάνει και το Δημόσιο από αυτή την ιστορία. Ακόμη και τις εργασιακές διαφορές τις θεωρεί λόγους ανωτέρας βίας, ενώ οι μισθολογικές απαιτήσεις, δηλαδή, η συλλογική σύμβαση, θα είναι κριτήριο για να μην παίρνει ντόπιους. Το λέει μέσα στο άρθρο 25. Και καθόμαστε και συζητάμε; Ούτε την εργασία δεν ωφελεί τοπικά. Έστω, θα έλεγε κάποιος, ας είμαστε «Μπανανία», για να έχουμε δουλειά. Προφανώς, εμείς δεν θα το λέγαμε ποτέ.

Πάμε τώρα στα περιβαλλοντικά με τη σειρά των ορισμών. Υπάρχει ένα ερώτημα που το θέσαμε χθες, αλλά το θέτουμε και σήμερα. Πρώτον, ως σχέδιο και πρόγραμμα, δεν είναι έργο, χρειάζεται Στρατηγική Μελέτη Περιβαλλοντικών Επιπτώσεων. Θα γίνει Στρατηγική Μελέτη Περιβαλλοντικών Επιπτώσεων πριν από οποιαδήποτε τροποποίηση ΜΠΕ; Γίνεται στο ελληνικό δίκαιο, σε υφιστάμενα έργα, με υφιστάμενες ΑΕΠΟ, να γίνει ΣΜΠΕ; Βεβαίως. Στο λιμάνι με την Cosco δεν το κάναμε; Ναι, όπου μπαίνει μία καινούργια μεγάλη επένδυση, πρέπει να γίνει ένα προγράμματα δραστηριοτήτων ΣΜΠΕ. Αυτή η ΣΜΠΕ θα πρέπει, στη συνέχεια, να ακολουθηθεί από νέες ΜΠΕ, οι οποίες όφειλαν να γίνουν, διότι, ήδη, θα έπρεπε να έχει ακυρωθεί η ΑΕΠΟ της εταιρείας, μετά το Εφετείο που βεβαίωσε τα κακουργήματα εις βάρος του περιβάλλοντος. Δεν το έχει κάνει η Κυβέρνηση. Και εδώ υπάρχει παράβαση καθήκοντος και απιστία. Μετά το Εφετείο έπρεπε να είχε προχωρήσει στην παραπάνω διαδικασία.

Υπάρχουν, λοιπόν, ζητήματα τα οποία δεν έχουν απαντηθεί. Θα αξιοποιήσει τις διατάξεις του ν.4685 και θα πάει στα κρυφά για παράβαση άδειας; Η άδεια λήγει μέσα στο 21΄. Θα κάνει διαβούλευση, επί νέας ΣΜΠΕ και νέας ΑΕΠΟ, γιατί άλλα είπαν χθες στο Δημοτικό Συμβούλιο και θεωρώ, ότι κοροϊδεύουν την τοπική κοινωνία και τους λένε, ότι στα περιβαλλοντικά θα λύσουμε πράγματα που έχει μέσα η Σύμβαση. Δεν λύνονται. Το λέμε ξεκάθαρα.

Μάλιστα, η Σύμβαση δεσμεύει το ελληνικό δημόσιο και δεν επιτρέπει να μπουν όροι που δημιουργούν οικονομικά βάρη στην επιχείρηση. Δηλαδή, αν έρθει η ελληνική Πολιτεία ή η ευρωπαϊκή οικογένεια και πει να μπει κάπου ένα φίλτρο, θα μπει ο όρος της Σύμβασης που λέει, ότι δεν πρέπει να πληρώσει η εταιρία και θα το πληρώσει κάποιος άλλος ή δεν θα μπει το φίλτρο; Τα οικονομικά «βάρη» μπαίνουν μέσα στην περιβαλλοντική αδειοδότηση και έτσι αναιρείται το άρθρο 24 του Συντάγματος. Η ελληνική Πολιτεία δεν μπορεί να επιβάλλει περιβαλλοντικά μέτρα ή, τουλάχιστον, είναι υπό δεσμεύσεις. Είναι δυνατόν το ελληνικό κράτος να είναι δεσμευμένο απέναντι στην επιχείρηση για τα μέτρα που θα εφαρμόσει.

Στη συνέχεια, σε ότι αφορά στο άρθρο 10 και τα θέματα των υφιστάμενων διαφορών. Εδώ, λοιπόν, έχει γίνει μία απίστευτη απιστία εις βάρος του ελληνικού δημοσίου από τους Υπουργούς που υπέγραψαν, διότι στις υφιστάμενες διαφορές δέχονται το εξώδικο που είχε έρθει το 2018 και το οποίο έλεγε, ότι η εταιρεία θα διεκδικήσει, γιατί δεν διεκδίκησε ποτέ, 800 εκατομμύρια για διαφυγόντα κέρδη, επειδή αργούσαν οι άδειες. Όμως, όπως αποδεικνύεται, το ΣτΕ το 2020 επιβεβαίωσε την ελληνική Πολιτεία, εν μέρει, ότι, καλώς, επέστρεψε και τώρα έρχεται η ίδια η Πολιτεία με την εταιρεία και λένε, ότι μετά από δύο χρόνια θα γίνουν οι μελέτες και βλέπουμε. Άρα, δεν υπήρχε καμία «ωριμότητα». Αυτό επιβεβαιώνεται. Και επί μιας επιστολής, που δεν έχει επιβεβαιωθεί από τα διοικητικά όργανα, αντιθέτως, έχει απορριφθεί από το ΣτΕ και δεν έχει προβεί σε διεκδίκηση και αγωγή νόμιμη η εταιρεία, δέχεται ο Υπουργός, ότι οφείλει 800 εκατομμύρια η Πολιτεία στην εταιρεία και το βάζει στη διαπραγμάτευση; Αυτό είναι ξεκάθαρο. Είναι δυνατόν, να ζητήσει η εταιρεία διαφυγόντα κέρδη από καθυστερήσεις που απέρριψε το ΣτΕ. Στο τέλος-τέλος, γιατί δεν υπέβαλε αυτές τις μελέτες, εδώ και δύο χρόνια, της διακυβέρνησης της Ν.Δ.; Και γιατί αυτές τώρα δεν είναι προτεραιότητα στη νέα Σύμβαση;

Να σας πούμε και κάτι άλλο που βλέπουμε μέσα στο έντυπο, που έδωσε η εταιρεία για τη μεταλλουργία; Είναι δυνατόν μία τεχνολογία αιχμής, που είχε μελετηθεί, επαρκώς, το 2016, να αναφέρεται, ότι είναι, πλέον, -επίσημα το κατέθεσα στα Πρακτικά- παρωχημένη μη βιώσιμη και ως εκ τούτου, η εταιρεία υποβάλλει πρόταση τροποποίησης της Σύμβασης; Το 2016, ο κ. Σκρέκας, ο κ. Γεωργιάδης και ο κ. Μητσοτάκης, όταν έκαναν τις πορείες έξω από το Υπουργείο Περιβάλλοντος, έλεγαν, ότι είναι μία τεχνολογία αιχμής, πλήρως, μελετημένη. Είναι δυνατόν, λοιπόν, αυτή η τεχνολογία αιχμής να θεωρείται παρωχημένη και γι’ αυτό να δέχεται και 800 εκατομμύρια ως διαφυγόντα κέρδη η Κυβέρνηση; Υπάρχει μεγαλύτερη απιστία από αυτό; Το γράφει το ενημερωτικό έντυπο της εταιρείας, ότι θεωρεί, πλέον, το flash melting παρωχημένο και μη βιώσιμο. Αυτό που μας έλεγαν το 2016, ότι είναι τεχνολογία αιχμής και μάς κατηγορούσαν τότε, γιατί δεν δίναμε την άδεια. Και το ίδιο το ΣτΕ δικαίωσε την απόφαση Σκουρλέτη τότε και έρχονται τώρα αυτό το εξώδικο να το θεωρήσουν και διαφορά.

Και έρχεται το άρθρο 11, και διευθετεί αυτές τις διαφορές αυτές, μηδενίζει τις διαφορές προς όφελος της εταιρίας πάντα, ενώ παραμένει και να ερώτημα. Θα κάνετε το ίδιο και με τις καταδίκες για τα περιβαλλοντικά πρόστιμα μέχρι τώρα; Θα κάνετε το ίδιο και με την παραπομπή σε κακούργημα τον επόμενο μήνα, μετά την επιβεβαίωση από το Εφετείο;

Κυρίες και κύριοι Βουλευτές το 11.3, δέχεται από εδώ και μπρος να μην ασκήσει οποιαδήποτε αγωγή το ελληνικό δημόσιο και έχει ρήτρα για τη μη άσκηση αγωγής. Είναι υπερβολικό και τραγικό ως προς τις συνθήκες του κράτους δικαίου. Η Ελληνική Δημοκρατία και οποιοσδήποτε θεσμός ή πολίτης αυτής δεν μπορεί να προσφύγει ποτέ σε οποιαδήποτε ρύθμιση και σε οποιαδήποτε αλλαγή ακόμη κι αν κάτι δεν εφαρμόζεται σωστά. Αυτό, μάλιστα, έχει και την απειλή, ότι η Ελληνική Δημοκρατία δεν μπορεί να αλλάξει τον μεταλλευτικό κώδικα, δεν μπορεί να προσαρμοστεί σε νομοθεσίες της Ευρωπαϊκής Ένωσης, γιατί πρέπει να ισχύει το πλαίσιο του 2021, ενώ η εταιρεία έχει προτεραιότητα στα δικαιώματα, έναντι άλλων, άρα, έχει την ελεύθερη οικονομική ζώνη στη Βορειανατολική Χαλκιδική.

Και το πόσο είναι «αποικιοκρατικός» ο χαρακτήρας, θα το δείτε στο άρθρο 14.3, όπου το Δημόσιο έχει υποχρέωση ενενήντα ημερών να απαντήσει για οποιαδήποτε διοικητική πράξη, αλλιώς θεωρείται θετική η απάντησή του, αλλά η εταιρεία δεν έχει υποχρέωση να τελειώσει σε ενενήντα ημέρες, για παράδειγμα τη μεταλλουργία, ούτε έχει υποχρέωση να υποβάλλει τη μελέτη.

Εμείς λέγαμε, ότι δεν είναι βιώσιμη. Η κυρία Πέρκα, αναφέρθηκε στο πόρισμα του Τεχνικού Επιμελητηρίου Κεντρικής Μακεδονίας, ενώ οι μηχανικοί και ο ΣΥΡΙΖΑ, εδώ και δέκα χρόνια έλεγαν αυτά που λέει τώρα η εταιρεία. Δηλαδή, ότι δεν είναι βιώσιμη και δεν είναι τεχνολογία αιχμής και δεν είναι παραγωγική η τεχνολογία αυτή. Τα λέγαμε όλα αυτά από το 2015-2019 και μας έλεγαν ψεύτες και ότι δεν θέλουμε τις επενδύσεις. Όμως, τώρα έρχονται και το υπογράφουν και έτσι διαψεύδονται. Αυτή είναι η μεγάλη απάτη της Κυβέρνησης Μητσοτάκη. Με απάτη βγήκε και με απάτη θα «πέσει».

Ερχόμαστε στη μεταλλουργία. Στη μεταλλουργία, λοιπόν, δέχονται, ότι δεν είναι, πλέον, υποχρεωτική -η ελληνική Κυβέρνηση παραβιάζει τη διαιτησία, άλλη μία παράβαση καθήκοντος- και την παραπέμπει σε επόμενους χρονικούς κύκλους που μπορεί να είναι αέναοι. Μετά από έναν χρόνο και μετά από έξι μήνες και μετά βλέπουμε και αν απορριφθεί δεν λέει κανείς τίποτα. Μάλιστα, χωρίς η εταιρεία να έχει περιορισμούς χρόνου, ενώ το ελληνικό δημόσιο έχει, και τα παραπέμπουν όλα αυτά τα θέματα σε μία Επιτροπή Μεταλλουργίας που πρέπει να αποφασίζει ομόφωνα.

Οι υπηρεσίες των μεταλλευτικών δραστηριοτήτων, πλέον, καταργούνται στην Ελλάδα, το ξέρετε; Οι εταιρείες φτιάχνουν δικές τους υπηρεσίες, για να εγκρίνουν τις άδειες. Είναι δυνατόν στο ελληνικό δημόσιο το 2021 να καταθέτει η εταιρεία στον εαυτό της τη μελέτη και θα πρέπει να συμφωνήσει ομόφωνα το Δημόσιο στην επιτροπή, που έχει τρεις δικούς της, 50-50, για να εγκρίνει τη δική της μελέτη; Τότε γιατί τις έχουμε τις υπηρεσίες; Αυτό σημαίνει, ότι ο κ. Σκρέκας και η Κυβέρνηση Μητσοτάκη, αποδομούν όλους τους εργαζόμενους των μεταλλευτικών υπηρεσιών στην Ελλάδα, ενώ, ήδη, έχουν αποδημήσει τους εργαζομένους του περιβάλλοντος.

Η εταιρεία κατηγορεί, ρητώς, σε έγγραφο που μας έστειλε προς ενημέρωση τους επιθεωρητές περιβάλλοντος και τις υπηρεσίες ελέγχου και δεν έχει πάρει θέση το Υπουργείο. Ο προϊστάμενος Υπουργός, δεν έχει καλύψει ούτε τους εργαζόμενους του περιβάλλοντος, ούτε των μεταλλευτικών υπηρεσιών. Τα λέμε πολύ σοβαρά αυτά πράγματα, γιατί είναι γραμμένα. Θεωρώ, ότι είναι ντροπή για την ελληνική Βουλή, το ότι έχουμε φτάσει να συζητάμε τέτοια πράγματα, κύριε Πρόεδρε.

Έρχεται, λοιπόν, η εταιρεία να πει στη σελίδα 550 του παραρτήματος, ότι το επενδυτικό σχέδιο είναι ενδεικτικό. Μάλιστα, για να καταλάβετε πόσο πολύ μας κοροϊδεύουν και απορώ πως τα δεχθήκατε όλα αυτά, γιατί είναι ντροπή, γράφουν, ότι είναι «αποκλειστικά ενδεικτικό». Μας κοροϊδεύουν «μες στα μούτρα μας». Το επενδυτικό, λοιπόν, σχέδιο, για το οποίο οι κάτοικοι και οι φορείς νοιάζονται, ώστε να έχουν δουλειά -και καταλαβαίνω την αγωνία τους- είναι «αποκλειστικά ενδεικτικό» και θέλουμε να τους πούμε, ότι τους κοροϊδεύουν. Το επενδυτικό σχέδιο είναι «αποκλειστικά ενδεικτικό». Δηλαδή, τα χρονοδιαγράμματα, οι ποσότητες, οι τεχνολογίες, οι εγκαταστάσεις και όλα όσα λέει εδώ μέσα, ενδέχεται να μεταβληθούν, να προσαρμοστούν, να αντικατασταθούν και να εγκαταλειφθούν, κατά το στάδιο της υλοποίησης. Και αυτό

Αυτό θα το ψηφίσετε, κυρίες και κύριοι της Νέας Δημοκρατίας; Και δεν το λέω μόνο για τον φίλο μου, συνάδελφο Βουλευτή Χαλκιδικής. Το λέω και για όλους τους Βουλευτές της Κεντρικής Μακεδονίας. Θα ψηφίσετε αυτό, δηλαδή, ότι μπορεί να εγκαταλειφθούν; Θα ψηφίσετε κάτι, για το οποίο «μέσα στα μούτρα σας» σας κοροϊδεύουν; Και το δέχεστε; Και το υπογράψατε αυτό, Υπουργοί της ελληνικής Κυβέρνησης, το 2021;

Στη σελίδα 668 του παραρτήματος 6, λέει, ότι «η Επιτροπή Μεταλλουργίας», δηλαδή, οι υπάλληλοι του Δημοσίου και οι υπάλληλοι της «Ελληνικός Χρυσός», «θα πρέπει να ελέγξουν την πιθανολόγηση χρηματοδότησης από χρηματοπιστωτικά ιδρύματα και την εκτίμηση και αξιολόγηση, αν είναι εφαρμόσιμη από οικονομική άποψη τεχνολογία». Δηλαδή, θα τους ελέγξουμε και το αν μπορούν να δανειοδοτηθούν; Οι υπάλληλοι του ελληνικού δημοσίου που ελέγχουν τη μεταλλευτική μεταλλουργική λειτουργία, πρέπει να βεβαιώσουν, ότι η εταιρεία μπορεί να πάρει και δάνεια; Μήπως να τους τα βρουν κιόλας; Είναι δυνατόν να εισάγονται αυτά σε κείμενα, σήμερα, το 2021;

Παράλληλα, δεν υπάρχει καμία δέσμευση από το άρθρο 15.3, για το πότε θα γίνει η μεταλλουργική μέθοδος ή πότε θα κατατεθεί η μελέτη. Αυτό που προκύπτει από τη διαδικασία του άρθρου 15, -επιμένω σε αυτό, γιατί είναι πολύ σημαντικό- είναι, ότι το πόρισμα που έχει διατυπώσει και η διαιτησία -επικυρωμένου νόμου είναι η διαιτησία- λέει, ότι η μεταλλουργία από το Μαντέμ Λάκκο πάει για την Ολυμπιάδα.

Δεύτερον, στο άρθρο 15, λέει μόνο για χρυσό. Άρα, η μεταλλουργία αργύρου και χαλκού εξαφανίζεται. Δεν απαντάται, δεν δεσμεύεται κανένας.

Τρίτον, υπάρχει ένα ερώτημα, τι θα γίνει και με τα άλλα κοιτάσματα; Πέραν της Ολυμπιάδας, πέρα από τους αρσενοπυρίτες. Ούτε αυτά περιλαμβάνονται μέσα. Θα εξάγονται;

Κυρίες και κύριοι Βουλευτές, είναι ξεκάθαρο για εμάς που έχουμε, τουλάχιστον, τελειώσει το Πολυτεχνείο -και το λέω και για τον Υπουργό-, ότι μία λιμενική εγκατάσταση δεν γίνεται για ένα και δύο χρόνια. Οι λιμενικές εγκαταστάσεις έχουν πάνω από είκοσι πέντε, για να μην πω πενήντα, χρόνια ως χρόνο απόσβεσης. Ποιος θα έκανε λιμάνι για την εξαγωγή των συμπυκνωμάτων για ένα ή δύο χρόνια, αν ήθελε να κάνει μέθοδο μεταλλουργίας; Είναι ξεκάθαρο, ότι επενδύουν στο πως θα τα βγάλουν προς τα έξω.

Μάλιστα, πώς θα υπολογίζεται το τέλος του ελληνικού δημοσίου γι’ αυτά που εξάγονται ως συμπύκνωμα; Με βάση την τιμή που δηλώνει στο τιμολόγιο η εταιρεία. Αλήθεια, αλήθεια. Ισχύει στην Ελλάδα, ακόμη, το ότι δηλώσεις είσαι; Δηλαδή, αν λέει η εταιρεία, ότι τα συμπυκνώματα κοστίζουν μηδέν, εσείς θα τα δέχεστε; Χρειάζεται μια πιο μεγάλη σοβαρότητα, γιατί όλα αυτά τα στοιχεία τα έχω συγκεντρώσει μέσα από τη Σύμβαση.

Πάντως, το άρθρο 15, ξεκάθαρα, ανοίγει ένα «παράθυρο» στο να μη γίνει ποτέ η μέθοδος μεταλλουργίας. Εμείς ξέραμε, ότι δεν μπορούν να τα βγάλουν πέρα με τη μεταλλουργία. Το είχαμε πει. Ευτυχώς, έχουμε τοποθετηθεί και γραπτά και θεσμικά και προσωπικά. Όμως, ας να μην μας κοροϊδεύουν, γιατί η μεταλλουργία ήταν τότε το «τυράκι», για να δεχθεί το 2011 ο κ. Παπακωνσταντίνου την ΑΕΠΟ με το flash smelting και το πιλοτικό έργο που θα γινόταν εκεί. Προφανώς, δεν μπορεί να είναι τα τιμολόγια πώλησης, η πλήρης απόδειξη της τιμής πώλησης που περιλαμβάνεται στο συγκεκριμένο άρθρο.

Θα κλείσω, κύριε Πρόεδρε, αύριο θα μιλήσω για τα περιβαλλοντικά ζητήματα και τον ανεξάρτητο επιθεωρητή, με το θέμα των οικονομικών, γιατί περιλαμβάνονται σε αυτό το σημείο. Προσέξτε λιγάκι. Εκτός από τις θέσεις εργασίας, ένα «τυράκι» ακόμη είναι και το θέμα των εσόδων του ελληνικού κράτους και ότι θα κερδίσουμε λεφτά. Ας δούμε λιγάκι, όμως, πόσα χρήματα θα κερδίσουμε και πόσα θα κερδίσει η Ελληνική Δημοκρατία, γιατί μέχρι τώρα δεν βλέπουμε να έχει κερδίσει κάτι. Μην μας πείτε τώρα, ότι θα κερδίσουμε τις εργοδοτικές εισφορές. Ας δούμε τι κερδίζουμε από τη δραστηριότητα, γιατί όλα τα υπόλοιπα είναι ποσοστά που προκύπτουν από την εργασία, η οποία μπορεί να πάει και σε άλλους τομείς που τώρα απαγορεύονται και στερούνται δραστηριότητας στην περιοχή.

Κατά τη διάρκεια της ζωής των μεταλλείων, λοιπόν, στη σελίδα 644 για όσους ενδιαφέρονται, προκύπτει, ότι οι ακαθάριστες πωλήσεις μετάλλων θα είναι άνω των δεκατριών δις δολαρίων. Υπολογίστε, αν θέλετε, τα 11 δις ευρώ, για να συνεννοηθούμε. Τα δικαιώματα εκμετάλλευσης του ελληνικού δημοσίου θα είναι 225,1 εκατομμύρια δολάρια, σελίδα 644, πίνακας 10.1. Το κοιτάμε ξανά μαζί. Τι προκύπτει από αυτό; Προκύπτει, ότι το ποσοστό το οποίο εισπράττει ή θα εισπράξει, επί των ακαθάριστων εσόδων, το ελληνικό δημόσιο με τους δικούς μας αριθμούς, είναι 1,7%. Έχετε ψάξει ποτέ τι λέει η παγκόσμια η βιβλιογραφία για τα ποσοστά αυτά; Θα σας πω, ότι έχουμε βρει ποσοστά που, ακόμη και για χώρες της Υποσαχάριας Αφρικής, ανέρχονται στο 10%. Η παγκόσμια βιβλιογραφία λέει από 5% έως 12%. Ούτε αυτό δεν μπορέσατε να κερδίσετε στη διαπραγμάτευση; Αυτό, τάχα, λέτε, ότι θα κερδίσει το ελληνικό δημόσιο; Δηλαδή, παραχωρούν τα δικαιώματα διοίκησης, ιδιοκτησίας, πόρων, χωρίς εργασία εξασφαλισμένη και με έσοδα που ακόμη και επί των μεικτών συμπυκνωμάτων, είναι πολύ κάτω από οποιαδήποτε χώρα, όσο και χαμηλότερους ρυθμούς ανάπτυξης να έχει.

Εδώ, λοιπόν, μαζί με το άρθρο 18 και το άρθρο 19, έρχεται και ολοκληρώνεται η «συμπαιγνία» στο οικονομικό κομμάτι. Δηλαδή, υποχρεούται το ελληνικό δημόσιο, στο άρθρο 18.3, να συνεργαστεί με οποιονδήποτε χρηματοδότη της εταιρείας. Είναι σίγουρο, ότι θα βρίσκουμε και τους χρηματοδότες της επιχείρησης για τα επόμενα πενήντα χρόνια, σε αυτό μας «καταδικάζει» η Ν.Δ., ενώ στο άρθρο 19, λέει ξεκάθαρα, ότι «το σύνολο των κερδών της εταιρείας λογίζονται ως κεφάλαια εξωτερικού και τυγχάνουν της αντίστοιχης προστασίας». Επομένως, επιτρέπεται και η μεταφορά τους και το μη φορολογήσιμό τους και όλα θα είναι μια χαρά. Αυτό ετοιμάζει η Κυβέρνηση της Ν.Δ. σήμερα για τη Βορειοανατολική Χαλκιδική.

Επιφυλάσσομαι για τα υπόλοιπα θέματα στη συζήτηση της ερχόμενης Τρίτης. Θα θέλαμε, όμως, να υπενθυμίσουμε κλείνοντας, ότι υπάρχουν κάποιες ερωτήσεις που χρήζουν απάντησης και από τους φορείς, τόσο για την Έκθεση της Grand Thornton και την απάντηση της Γενικής Διεύθυνσης Ανταγωνισμού, όσο και για την τοποθέτηση του Υπουργείου, επί του πορίσματος, επί του «κατάπτυστου» εγγράφου της «Ελληνικός Χρυσός» που υποτιμά και καθυβρίζει τους εργαζόμενους, ότι δεν κάνουν καλά τη δουλειά τους.

Όλα αυτά πρέπει να απαντηθούν σήμερα, γιατί θέλουμε την Τρίτη να τοποθετηθούμε συνολικά. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Επειδή οι τρεις στις δέκα λέξεις που ανέφερε ο κ. συνάδελφος ήταν «απάτη», κύριε Φάμελλε, θέλω να σας πω, ότι το ποιος εξαπάτησε τον ελληνικό λαό και ποιος παραδέχθηκε, ότι είχε αυταπάτες, το γνωρίζουν και τα μικρά παιδιά σε αυτή τη χώρα. Το έχει αναγνωρίσει ο κ. Τσίπρας.

Δεύτερον, μην απειλείτε τους Έλληνες Βουλευτές και μην συνεχίζετε να μιλάτε με αυτόν τον διχαστικό τρόπο και λόγο, γιατί έτσι ντροπιάζετε και το Κόμμα σας και την παράταξή σας, αλλά και την Αριστερά ολόκληρη. Νομίζω, ότι οι Έλληνες Βουλευτές ξέρουν τι πρέπει να κάνουν, με βάση τη συνείδησή τους και το δημόσιο συμφέρον που εξυπηρετούν.

Να σας ρωτήσω και κάτι άλλο, επειδή λέτε και λέτε συνέχεια για τα μεταλλευτικά δικαιώματα. Εσείς τεσσεράμισι χρόνια Αναπληρωτής Υπουργός Περιβάλλοντος και Ενέργειας, γιατί δεν αυξήσατε τα μεταλλευτικά δικαιώματα;

Δεν υπάρχουν άλλες εξορυκτικές δραστηριότητες; Δεν πληρώνουν μεταλλευτικά δικαίωμα; Γιατί δεν αλλάξατε τον Μεταλλευτικό Κώδικα, ώστε να σταματήσει η χώρα να είναι «αποικιοκρατική», όπως λέτε;

Επειδή, όμως, έχω να πω πάρα πολλά γι’ αυτά που είπατε, τα οποία, δυστυχώς, δεν έχουν καμία σοβαρότητα, θα μου επιτρέψετε να συνεχίσω στην ομιλία μου.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε. Πάντως, κύριε Υπουργέ, το θέμα της ανάπτυξης και της κατάστασης που βρίσκεται η χώρα δεν λύνεται με το απλοϊκό ερώτημα, «μα δεν χρειαζόμαστε επενδύσεις;» Βεβαίως, χρειαζόμαστε επενδύσεις. Το ακούω τον τελευταίο καιρό από πάρα πολλές πτέρυγες, «μα, θέλουμε επενδύσεις». Αυτό τι σημαίνει; Επενδύσεις με όποιους όρους, με όποιους κανόνες; Αυτός είναι ο στόχος μας; Με όποια αποτελεσματικότητα και μόνο με υποσχέσεις;

Ας γίνουμε σοβαροί, γιατί αυτό έχουμε να συνεισφέρουμε όλοι στον δημόσιο διάλογο, υπό την έννοια, ότι θα πρέπει να υπάρχουν «καθαροί» κανόνες και για το περιβάλλον και για το δημόσιο συμφέρον και για την οικονομία και για την τοπική οικονομία.

Τι είναι αυτό, λοιπόν, που δεν μπορούσε να συμφωνηθεί, σε όλη αυτή τη διαδικασία, ώστε να έρθουμε εδώ, έχοντας «φωτίσει» όλες τις πλευρές, όλες τις παραμέτρους, λαμβάνοντας υπόψη την εμπειρία που είχαμε από την επένδυση, που είχε πάρα πολλά προβλήματα, και να κρατήσουμε τα καλά, να πάμε στο επόμενο στάδιο και να δούμε τι είναι αυτό που δίνουμε; Πενήντα χρόνια για να πάρουμε τι, για ποιόν και πόσα;

Κυρίες και κύριοι συνάδελφοι, τότε, θα είναι μία σοβαρή συζήτηση που θα μπορούμε να κάνουμε και όλες οι πλευρές να πάρουν τις ευθύνες τους και η τοπική κοινωνία, αλλά και τα πολιτικά κόμματα, για το τι αρνούμαστε, τι χάνουμε, τι κερδίζουμε. Αυτή είναι μία σοβαρή συζήτηση και αυτή η συζήτηση οφείλει να γίνει σε αυτή τη χώρα, αν θέλουμε να περάσουμε στο αύριο, όπως είπε και ο Εισηγητής της Νέας Δημοκρατίας.

Κυρίες και κύριοι συνάδελφοι, η 3η συνεδρίαση, επί των άρθρων, αυτού του νομοσχεδίου, σαφώς, και είναι «άχαρη», ας μου επιτραπεί ο όρος, καθώς δεν μπορούμε να φέρουμε αλλαγές στο σώμα της Σύμβασης, η οποία είναι υπογεγραμμένη στο άρθρο 1. Το μόνο που μπορούμε να κάνουμε είναι κριτική και σχόλια, όπως μόνο σχόλια και κριτική έκαναν και οι φορείς προηγουμένως. Τοποθετούνταν στο ιδεατό, για το τι θα ήθελαν να συμβαίνει, στην ανάγκη που είναι «θέλουμε δουλειά» και στο αποτέλεσμα που κανείς δεν ξέρει τι είναι. Θα το μάθουμε, όταν θα φύγουν από τις Σκουριές, όταν θα δούμε τι έχει γίνει στις Σκουριές μέσα σε αυτή την ανάγκη της τοπικής εργασίας, του άρον-άρον να κλείσουμε τα θέματα.

Όλη αυτή η διαβούλευση, που έπρεπε να γίνει, δεν έχει γίνει, κατά παραδοχή των φορέων, του Δημάρχου, και όσων μίλησαν. Σημειώνω, ότι το ελληνικό δημόσιο έρχεται και δεσμεύει όλες τις αρχές, τον Δήμο, τις Κοινότητες, την Περιφέρεια, που δεν συμμετείχαν στη διαπραγμάτευση της Σύμβασης, ειδικά, με το άρθρο 30, σχετικά με το τι αναγνωρίζεται ως γεγονός ευθύνης του δημοσίου. Σε κάθε περίπτωση, λοιπόν και εμείς θα καταγράψουμε σημεία κριτικής και σχολιασμού, για το πώς θα έπρεπε, κατά τη γνώμη μας, ή τι άλλο θα μπορούσε να συμπεριλαμβάνει μία πραγματική σύμβαση, μεταξύ του ελληνικού δημοσίου και μιας εταιρείας, η οποία θα έρθει να ασκήσει τη συγκεκριμένη μεταλλευτική δραστηριότητα.

Προηγουμένως, όμως, κύριε Υπουργέ, θα φέρετε τροπολογίες και σε αυτό το νομοσχέδιο; Όφειλα να ρωτήσω, γιατί με το Υπουργείο σας, διαρκώς, είχαμε τέτοιου είδους ζητήματα.

Σε συνέχεια, λοιπόν, των όσων έχουμε πει για τη Σύμβαση και το πρώτο άρθρο του νομοσχεδίου, θα ήθελα να κάνω μία γενική παρατήρηση για τα ποσά που καταγράφονται και ακούγονται, που πότε είναι σε δολάρια, πότε είναι σε ευρώ. Καλό θα ήταν, κύριε Υπουργέ, τόσο εσείς, όσο και η εταιρεία, αλλά, πρωτίστως, στο κείμενο του νομοσχεδίου και της Σύμβασης, τα ποσά που αναφέρονται να είναι σε ευρώ για να μην δημιουργούνται εντυπώσεις. Για παράδειγμα, το ποσό των νέων επενδύσεων που πρέπει να κάνει ή έχει διάθεση να κάνει η εταιρεία, στην επιστολή της γίνεται λόγος για 2 δισεκατομμύρια δολάρια, στα αναλυτικά της έντυπα μιλάει για 1,9 δισεκατομμύρια δολάρια, που, τελικά, είναι 1,4 δισεκατομμύρια ευρώ. Δεν ξέρω, αν αυτό έχει να κάνει με το γεγονός, ότι η εταιρεία είναι εισηγμένη στο αμερικανικό χρηματιστήριο, αλλά για να καταλαβαίνει ο κόσμος στη χώρα μας, ας μιλάμε σε ευρώ και ας είμαστε ακριβείς, επιτέλους, στα νούμερα και στα ποσά.

Πιο αναλυτικά για τα σημεία της Σύμβασης, θα ξεκινήσω και εγώ με το άρθρο 11.3. Είναι σημαντικό, να μας διευκρινίσετε δημόσια, αν η ρύθμιση αμνηστεύει, τελικά, τα στελέχη της εταιρείας που διώκονται και έχουν δικαστικές εκκρεμότητες, όπως ακούστηκε από τους φορείς ή διατυπώνεται ως προβληματισμός, διότι είναι πάρα πολύ σημαντικό θέμα. Αν ξεκινάμε με το ότι, «ότι έγινε, έγινε και αθωώνεστε», τότε, γιατί να μην δημιουργήσουν ξανά υποχρεώσεις, για τις οποίες αργότερα θα αθωωθούν ξανά; Αυτή δεν είναι διαδικασία που δείχνει τη φερεγγυότητα της Πολιτείας, ότι οι άνθρωποι πρέπει να τηρούν τις υποχρεώσεις και το δίκαιο αυτής της χώρας.

 Για τα δικαιώματα της ανάπτυξης των μεταλλείων που περιγράφονται στα άρθρα 12.3 και 12.4 της Σύμβασης, η εταιρεία θα έχει προτεραιότητα για την άσκηση των μεταλλευτικών δραστηριοτήτων, έναντι όποιας άλλης άδειας παραχώρησης ή άλλης δραστηριότητας. Τι σημαίνει αυτό για τους κατοίκους της περιοχής; Ενδεικτικά, αναφέρονται η παραχώρηση ξυλείας, η δραστηριότητα αναδάσωσης και φύτευσης, η έρευνα για εξόρυξη πετρελαίου και φυσικού αερίου. Τι σημαίνει αυτό, σε ότι αφορά στα δικαιώματα του Δημοσίου και τα δικαιώματα των κατοίκων της περιοχής; Όλα αυτά και άλλα πολλά, δηλαδή, δεν θα μπορούν να γίνονται, γιατί θα έχει προτεραιότητα η εταιρεία, όπως προτεραιότητα θα έχει και στα νερά της περιοχής. Είναι, ιδιαίτερα, σημαντικό αυτό για το ισοζύγιο και για τις ανάγκες της περιοχής των κατοίκων. Κανείς δεν γνωρίζει από πού πηγάζουν τα νερά, που καταλήγουν, σε ποιο σημείο, ποιος τρυπά. Όλα αυτά είναι «ανοιχτά» ζητήματα που τα παραχωρείτε. Επιπλέον, αυτοί είναι οι όροι, όπως και οι όροι αποζημιώσεων, αυτό που χαρακτήρισε και ο κ. Βαγιωνάς ως «λεόντεια» συμφωνία. Παραχωρούμε δικαιώματα, πριν από οποιονδήποτε άλλο στην επένδυση και στην εταιρεία.

Αναφορικά με τις δεσμεύσεις της εταιρείας, οι οποίες περιγράφονται στο άρθρο 13. Στα σημεία 13.1γ΄ και δ΄ υπάρχουν οι φράσεις, «η εταιρεία οφείλει να καταβάλει εμπορικά εύλογες προσπάθειες για τη βελτιστοποίηση της ανάκτησης των μεταλλευμάτων και για την παραγωγή και εμπορία μεταλλευμάτων» και «η εταιρεία οφείλει να καταβάλει εμπορικά εύλογες προσπάθειες για να κατασκευάσει τις απαιτούμενες εγκαταστάσεις στα Μεταλλεία της Κασσάνδρας». Ποιος μπορεί να εξηγήσει, τι σημαίνει «εμπορικά εύλογες προσπάθειες;» Όποιος θέλει επικαλείται, όποια αντίληψη θέλει, για το τι είναι «εμπορικά εύλογη» μία προσπάθεια».

Όλα αυτά είναι σημεία που, όπως ανέφερα και στην αρχική μου εισήγηση, βάζουν «αστερίσκους» στις υποχρεώσεις της εταιρείας, ανοίγουν «παράθυρα» διαφυγής και ενισχύουν το βασικό μας επιχείρημα, ότι αυτή η Σύμβαση έχει πολλά «δύναται» και λίγα «υποχρεούται» για την εταιρεία.

Ας έρθουμε στη μεταλλουργία που περιγράφεται στο άρθρο 15. Έτσι όπως είναι δομημένη η διαδικασία υποβολής πρότασης, μετά από δύο χρόνια, και με την επιτροπή μεταλλουργίας, που δεν συμμετέχει ο Δήμος, αλλά και με βάση τα όσα ακούσαμε από τους φορείς, φοβάμαι, ότι για την Κασσάνδρα, θα βγω «Κασσάνδρα» και δεν θα δούμε μεταλλουργία στη Χαλκιδική.

Σε ότι αφορά στο άρθρο 16 και το πρόσθετο μεταλλευτικό τέλος. Μιλάτε για αύξηση του μεταλλευτικού τέλους, κατά 10%, που, στην ουσία, πρόκειται να πάει από το 2% στο 2,2%. Και σας ερωτώ. Σε άλλες χώρες, για αντίστοιχη δραστηριότητα, πόσο είναι αυτό το ποσοστό; Πώς ορίζεται στο διεθνές περιβάλλον αυτό το τέλος; Πόσο είναι στην Ευρώπη; Πόσο είναι στον Καναδά; Πόσο είναι στην Αφρική; Βεβαίως, δεν υπάρχουν συντελεστές «βαρύτητας» στα χωριά που πλήττονται περισσότερο από τη λειτουργία του έργου.

Στο άρθρο 18, σε σχέση με τη χρηματοδότηση. Η εταιρεία έχει το δικαίωμα να χρησιμοποιήσει τη Σύμβαση, ως μέσο εξασφάλισης για οποιαδήποτε χρηματοδότηση, σύμφωνα με το άρθρο 18.2. Θα ρωτάω, συνεχώς. Υπάρχει περίπτωση να αναζητηθεί χρηματοδότηση από οποιοδήποτε χρηματοδοτικό μέσο από τη χώρα μας; Από το Ταμείο Ανάκαμψης ή οποιοδήποτε άλλο χρηματοδοτικό μέσο;

Σε ότι αφορά στην προστασία κεφαλαίων του εξωτερικού. Πραγματικά, θα έπρεπε να καταφύγετε σε νομοθετικό διάταγμα του ΄53 για την προστασία της επένδυσης; Αυτή είναι η παγκόσμια προσέλκυση επενδύσεων από μία ευρωπαϊκή χώρα; Να παρέχουμε με νομοθετικό τρόπο την προστασία των κεφαλαίων της επένδυσης;

 Σε σχέση με τις απαιτούμενες άδειες, αναφέρεται το αίτημα χορήγησης ανεμπόδιστης και αποκλειστικής χρήσης του αιγιαλού, της παραλίας και των λιμενικών εγκαταστάσεων, με σκοπό την υλοποίηση του επενδυτικού σχεδίου. Τα δίνετε όλα. Υπάρχουν, ήδη, τοπικές αντιδράσεις. Θεσπίζετε ειδικό καθεστώς αδειοδοτήσεων για την εταιρεία και το ελληνικό δημόσιο, ενώ δεσμεύετε με εξοντωτικές ρήτρες-«θηλιές», αναγνωρίζοντας την ευθύνη, λόγω παρέλευσης της έκδοσης των αδειών. Υπάρχουν, επίσης, «εξοντωτικές» αποζημιώσεις που καλείται να καταβάλει το Δημόσιο, στις περιπτώσεις οποιασδήποτε καθυστέρησης, παρεμπόδισης και παρέμβασης στο έργο ή στην περίπτωση καθυστερήσεων των αρχαιολογικών ερευνών στην περιοχή.

Σε ότι αφορά στα θέματα της υγείας, της ασφάλειας και του περιβάλλοντος. Θα πρέπει, μετά και την τοποθέτηση του κ. Παπαζάχου για το ρήγμα της περιοχής, να απαντηθεί ο προβληματισμός, αναφορικά με τη δημιουργία του φράγματος για τον χώρο των αποβλήτων. Δεν μπορώ να διανοηθώ, ότι δεν έχουν ληφθεί υπόψη για τα έργα όλα αυτά τα επιστημονικά δεδομένα.

Τέλος, σε ότι αφορά στον ανεξάρτητο ελεγκτή περιβάλλοντος, ό,τι και να πούμε, είναι λίγο. Σε μία σύγχρονη ευρωπαϊκή χώρα, από μία «πράσινη» Κυβέρνηση, αντί να αναβαθμίσετε το Δημόσιο Σώμα Ελεγκτών Περιβάλλοντος σε Ανεξάρτητη Αρχή -έχει ξαναγίνει διάλογος για το θέμα αυτό σε αυτή την Αίθουσα και γενικά στο Κοινοβούλιο- όπως σας υποδεικνύει η Έκθεση Πισσαρίδη, όπου βολεύει α λα καρτ, όπου δεν βολεύει το αφήνουμε, δίνετε το δικαίωμα να προσλαμβάνουν ιδιώτες ανεξάρτητους ελεγκτές που θα τους ελέγξουν.

Τελικά, κύριε Υπουργέ, το μόνο «πράσινο» στην Κυβέρνησή σας είναι το πράσινο χρώμα του δολαρίου που ζητάμε από τους επενδυτές που θα τους βοηθήσουμε, κιόλας, να το βρουν.

Προβλέπεται, επίσης, ότι θα αναθεωρηθεί η ΑΕΠΟ που λήγει τον Ιούνιο. Κάθε περιβαλλοντικός έλεγχος θα εγκρίνεται από τον ανεξάρτητο περιβαλλοντικό ελεγκτή που θα προσλάβει η εταιρεία και αν αυτός δεν παρίσταται σε κάποιον έλεγχο δημόσιας αρχής ή δεν συμφωνεί σε κάτι, κάθε έλεγχος θα είναι άκυρος.

Σε ότι αφορά στην απασχόληση και την εντοπιότητα, θεωρούμε, ότι θα έπρεπε να γίνεται ποσοτικοποιημένη αναφορά στις προσλήψεις, το περίφημο 90 -10, το οποίο ζητούσε η τοπική κοινωνία, και όχι να υπάρχει, γενικά, η διατύπωση, ότι θα είναι από την περιοχή της Χαλκιδικής. Θα έπρεπε, επίσης, να δίνεται έμφαση στον Δήμο Αριστοτέλη και στους διπλανούς οικισμούς και χωριά με συγκεκριμένα ποσοστά και αριθμούς.

Το ίδιο έπρεπε να κάνετε και στο άρθρο 25. 4, που αφορά στη συγκεκριμένη αναφορά περί προμηθευτών από την περιοχή, πλησίον της μεταλλευτικής περιοχής και τους προμηθευτές του Δήμου Αριστοτέλη.

Σε ότι αφορά στην εταιρική κοινωνική ευθύνη, στο άρθρο 26, παρουσιάζετε, τελικά, τα 70 εκατ. € της εταιρικής κοινωνικής ευθύνης, ως «πανάκεια» ή ως γενναιοδωρία της εταιρίας, καθώς οι δαπάνες για δράσεις εταιρικής κοινωνικής ευθύνης γνωρίζουμε όλοι, ότι εκπίπτουν για τις εταιρείες αυτές. Η εταιρία θα αποφασίζει μόνη της για τα έργα αυτά. Ζητάτε από την τοπική κοινωνία με «ωριμότητα» να αποδεχθεί την επένδυση και δεν τους θεωρείτε επαρκείς και «ώριμους» να διαχειριστούν αυτούς τους πόρους.

Σε σχέση με τη μεταφορά και διαχείριση των παραγόμενων προϊόντων, που αναφέρεται στη σελίδα 548, επιβάλλεται, κύριε Υπουργέ, η κατασκευή νέων οδεύσεων διέλευσης, καθώς σήμερα η διέλευση των μεγάλων φορτηγών γίνεται μέσα από τους οικισμούς, διαμορφώνοντας, εξαιρετικά, δυσμενείς συνθήκες καθημερινότητας για τους πολίτες.

Επιπλέον, υπάρχει απουσία αναφοράς σε υποχρεώσεις της εταιρίας, βάσει της ισχύουσας κυα, όπως το έργο αποκατάστασης και ανάπλασης στην παραλία του Στρατωνίου, τα ρέματα Αργυρώς και Καρβουνόσκαλας που συνορεύουν σε κάποια σημεία με εγκαταστάσεις της εταιρίας και χρήζουν άμεσης αποκατάστασης.

Σε σχέση με τη μεθοδολογία αποκατάστασης παλαιών χώρων απόθεσης, στη σελίδα 637, αναφέρεται η υποχρέωση απομάκρυνσης σωρών σιδηροπυρίτη από την πλατεία Καρρά και την Πλατεία 53, χωρίς κανένα χρονοδιάγραμμα και χωρίς κανένα πλάνο αποκατάστασης των περιοχών αυτών, ενώ για τον πίνακα των συντεταγμένων των ιδιοκτησιών εμφανίζονται αποτυπωμένες εκτάσεις, φερόμενες ως ιδιοκτησία της «Ελληνικός Χρυσός», οι οποίες, στην πραγματικότητα, κάποιες ανήκουν στην κοινότητα Στρατωνίου. Επιβάλλεται να ζητηθούν τοπογραφικά σημειώματα απ’ όλες τις ιδιοκτησίες.

Σε σχέση με την επέκταση του στεγάστρου αποθήκευσης στο Στρατώνι, στη σελίδα 625, αναφέρεται η επέκταση του στεγάστρου αποθήκευσης προϊόντων, κατά μήκος της ακτής, χωρίς να διευκρινίζεται σε ποια έκταση. Τι είναι αυτό που θέλουν να κάνουν και σε ποια κατεύθυνση;

Τέλος, στο άρθρο 2 του νομοσχεδίου, με το οποίο διευκρινίζετε την ημερομηνία έναρξης των πενήντα ετών για την παραχώρηση των μεταλλίων, καταλαβαίνουμε, ότι υπήρχαν διχογνωμίες, για το αν αυτή ξεκινά από το 1973 ή από το 1976.

Επειδή δεν έχει ακουστεί τίποτα, θα ήθελα να ρωτήσω, αν είναι μόνο πρόβλημα γραμματικής διατύπωσης το θέμα. Συμφωνούν όλες οι εμπλεκόμενες πλευρές, δηλαδή, με τη διευκρίνιση που δίνετε από την έναρξη του 1976;

Κλείνω με το σχόλιο, ότι η συγκεκριμένη συμφωνία που μάς καλείτε να ψηφίσουμε, είναι μία κακή συμφωνία, είναι μία ετεροβαρής συμφωνία υπέρ της εταιρίας «Ελληνικός Χρυσός».

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό, ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Βαγιωνάς Γεώργιος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε. Κατ’ αρχήν, κύριε Υπουργέ, και απευθύνομαι όχι μόνο προσωπικά σε εσάς, αλλά απευθυνόμαστε και στην Κυβέρνηση, χρωστάτε μία απάντηση, τόσο στον Δήμαρχο Αριστοτέλη, όσο και στον λαό της περιοχής και στον λαό της χώρας, γιατί τους κρατήσατε, όλο αυτό το διάστημα, που διαπραγματευόσασταν αυτή τη Σύμβαση που συζητάμε σήμερα, «στο σκοτάδι». Μιλάμε για ένα διάστημα που, σύμφωνα με τα δημοσιεύματα, είναι από τον Νοέμβρη του 2009 μέχρι την προηγούμενη Παρασκευή 5 του Μάρτη που κατατέθηκε η Σύμβαση.

Δεν είναι, όμως, μόνο αυτό το αναπάντητο ερώτημα. Υπάρχουν και άλλα αναπάντητα ερωτήματα και, μάλιστα, εξαιρετικά κρίσιμα. Είναι δυνατόν, κύριε Υπουργέ, να χωροθετείται χώρος υγειονομικής ταφής επικίνδυνων αποβλήτων, πάνω σε ένα ενεργό σεισμικό ρήγμα, το οποίο έχει δώσει σεισμό 7,2 ρίχτερ, πριν από μερικές δεκαετίες, στην Ιερισσό; Αντιλαμβάνεστε, τι μπορεί να συμβεί από έναν τέτοιο σεισμό ή και λίγο μικρότερο, σύμφωνα με τον σεισμολόγο, τον κ. Παπαζάχο, που μίλησε πριν από μερικές ώρες στην Επιτροπή;

Δεύτερον, είναι δυνατόν να μην γίνονται αντιπλημμυρικά έργα στη Χαλκιδική και να μην συμπεριλαμβάνεται στις ζώνες, δυνητικά, υψηλής επικινδυνότητας πλημμυρικών φαινομένων, όταν έχουν γίνει τόσες πολλές πλημμύρες στην περιοχή; Και αυτό δεν είναι τωρινό φαινόμενο, είναι και με τις προηγούμενες κυβερνήσεις. Είναι πρόσφατη η πλημμύρα στην Ολυμπιάδα, με το ρέμα Μπασδέκη που περνάει μέσα από την Ολυμπιάδα, ενώ περνάει και από τα μεταλλεία της εταιρείας, -ποιος ξέρει- μεταφέροντας ένα σωρό επικίνδυνα και τοξικά υλικά. Είναι δυνατόν, χρόνια τώρα, οι κάτοικοι της Στρατονίκης να ζουν με την αγωνία των ρωγματώσεων, να βλέπουν τα σπίτια τους να ραγίζουν και να μην ξέρουν ακόμη, να μην έχει η Πολιτεία πει, μέχρι στιγμής, τι φταίει γι’ αυτό το πράγμα; Πώς ζουν αυτοί οι άνθρωποι εκεί, πώς κοιμούνται;

Νομίζουμε, ότι είναι ερωτήματα, πολύ σημαντικά που σχετίζονται και με το σημερινό θέμα που συζητάμε.

Όμως, θέλουμε να σταθούμε, πριν μπούμε στα άρθρα, στα βασικά επιχειρήματα των υποστηρικτών της Σύμβασης, των υποστηρικτών της εταιρείας. Νομίζουμε ότι είναι δύο και τα ακούμε και εδώ από τους εκπροσώπους της Κυβέρνησης. Το πρώτο είναι, όπως μας λένε, δουλειές και πάλι δουλειές. Το δεύτερο, είναι έσοδα για το Δημόσιο, μέσα από το μεταλλευτικό τέλος και μέσα και από το πρόσθετο μεταλλευτικό τέλος.

Θα ξεκινήσω από τα έσοδα που υποτίθεται, ότι θα αυξηθούν για το Δημόσιο. Αυτό μάς θυμίζει την παλιά λαϊκή παροιμία «μας παίρνουνε την κότα και μας δίνουν το αυγό» και, μάλιστα, είναι και «κλούβιο», γιατί τα έσοδα αυτά είναι, εξαιρετικά, πενιχρά και βέβαια, σε τίποτα δεν αντισταθμίζουν την «καταλήστευση» ενός πολύτιμου και μη ανανεώσιμου φυσικού πόρου, όπως είναι ο χρυσός.

Σε σχέση, τώρα, με τις δουλειές και με την προπαγάνδα που αναπτύσσεται γύρω από αυτό, γιατί αυτή η επιχείρηση, η «Ελληνικός Χρυσός», εμφανίζεται, περίπου, ως ευεργέτης των εργαζομένων, για να μην πούμε και ως φιλανθρωπικό ίδρυμα για την περιοχή. Πρέπει να αναρωτηθεί εδώ ο οποιοσδήποτε, για ποιον λόγο, άραγε, ήρθε αυτή η εταιρεία να επενδύσει σε αυτό το μέρος της χώρας μας, στη Βορειοανατολική Χαλκιδική; Ήρθε για να δώσει, άραγε, δουλειά στους εργάτες και οφέλη στην τοπική κοινωνία ή μήπως ήρθε για να βγάλει κέρδη; Η απάντηση είναι αυτονόητη. Αυτά τα κέρδη που προσδοκά η συγκεκριμένη εταιρεία, όπως κάνουν και όλες οι ανάλογες καπιταλιστικές εταιρείες, γιατί αυτός είναι ο λόγος ύπαρξης και δραστηριοποίησης τους, και πέρα από τα δικαιώματα εκμετάλλευσης, που έχει αποκτήσει η συγκεκριμένη και μάλιστα με ένα, εξαιρετικά, πολύ χαμηλό αντίτιμο, 11 εκατομμύρια ευρώ, η βασική προϋπόθεση για την υλοποίηση της επένδυσης και την προσδοκία των κερδών, είναι, βέβαια , η εκμετάλλευση των εργατών και των υπαλλήλων. Συνεπώς, για να συνεννοούμαστε, η «Ελληνικός Χρυσός» δεν δίνει δουλειά. Λαμβάνει δουλειά από τους εργαζόμενους και, μάλιστα, δουλειά σκληρή, εξαιρετικά, σκληρή, μέσα σε στοές και σε εργοστάσια.

Επίσης, γι’ αυτές τις δουλειές, κανείς δεν μπορεί να εγγυηθεί στο σύστημα που ζούμε, τη μονιμότητα αυτών των εργασιών, γιατί ακόμα και από τα ίδια τα μεταλλεία, που δεν λειτουργούν βέβαια τώρα, δεκαετίες είναι που λειτουργούν, η πείρα δείχνει, ότι καμία θέση εργασίας και κανένα εργασιακό δικαίωμα δεν είναι κατοχυρωμένα. Οι προηγούμενοι, άλλωστε, ιδιοκτήτες, καπιταλιστές, της ίδιας δραστηριότητας, πότε λειτουργούσαν τα μεταλλεία, πότε τα έκλειναν, όπως και τα εργοστάσια, ανάλογα με τα συμφέροντά τους και όχι βέβαια, ανάλογα με τα συμφέροντα των εργαζομένων, τους οποίους έστελναν, συχνά- πυκνά, και στην ανεργία.

Συνεπώς, καμία καπιταλιστική επένδυση, καμία, ούτε μία, τόσο γενικά, όσο και ειδικά, στον τομέα της εξόρυξης -και αυτό το λέμε και θα το λέμε συνέχεια- δεν εξασφαλίζει καμία ανάπτυξη σε όφελος του λαού, γιατί το καπιταλιστικό κέρδος και η φιλολαϊκή ανάπτυξη είναι δύο έννοιες, διαμετρικά, αντίθετες.

Αυτή η αντίθεση εκφράζεται και στην ένταση και στην αύξηση της εκμετάλλευσης των εργαζομένων με ένα σωρό μέτρα και νόμους, που ψηφίζονται στη Βουλή από όλες τις κυβερνήσεις. Όμως, αυτή η αντίθεση εκφράζεται και στην καταστροφή του περιβάλλοντος και στην «καταλήστευση» των φυσικών πόρων.

 Το πραγματικό δίλημμα, γιατί έτσι εμφανίζεται, συχνά-πυκνά, είναι «δουλειά ή καθαρό περιβάλλον;» Με συγχωρείτε, αλλά το συγκεκριμένο δίλημμα δεν είναι μόνο ψεύτικο, αλλά είναι και παραπλανητικό. Το πραγματικό δίλημμα, το πραγματικό ερώτημα είναι άλλο. «Ποια είναι εκείνη η ανάπτυξη, η οποία θα ωφελήσει τον λαό και θα ικανοποιήσει τις ανάγκες του;» Ανάπτυξη, δηλαδή, για ποιόν; Για τα καπιταλιστικά κέρδη ή για τις λαϊκές ανάγκες που, συνεχώς, διευρύνονται και αναπτύσσονται; Την καπιταλιστική ανάπτυξη την βλέπουμε. Προϋπόθεση αυτής της ανάπτυξης είναι, βεβαίως, η μείωση του εισοδήματος, η μείωση των δικαιωμάτων, η εντατικοποίηση της εργασίας των εργαζομένων, ακόμη και η αύξηση του εργάσιμου χρόνου, την οποία ετοιμάζεται να φέρει η Κυβέρνηση, δηλαδή, το οκτάωρο να το κάνει δεκάωρο.

 Αντίθετα, η φιλολαϊκή ανάπτυξη και στο ζήτημα, βεβαίως, της εξόρυξης, όταν θα αναπτύσσεται μία εξορυκτική δραστηριότητα, εμείς λέμε, ότι θα αξιολογείται ολοκληρωμένα η χωροθέτηση κάθε μονάδας, εξασφαλίζοντας την ελαχιστοποίηση των επιπτώσεων, το τι, το πότε και το πώς θα εξορυχθεί, πώς θα κατανέμεται το εργατικό και το επιστημονικό δυναμικό, πώς θα εξασφαλίζεται η ισόρροπη ανάπτυξη, η αρμονική ανάπτυξη και των περιοχών και των κλάδων της οικονομίας και βέβαια, πώς θα υπάρχουν όλα εκείνα τα απαραίτητα, τα αναγκαία -και στη συγκεκριμένη δραστηριότητα- όσο γίνεται περισσότερα, μέτρα υγιεινής και ασφάλειας και στην εργασία και στην προστασία του περιβάλλοντος. Αυτά, όμως, αποτελούν κόστος για τις καπιταλιστικές επενδύσεις, γι’ αυτό και όλες οι καπιταλιστικές επιχειρήσεις προσπαθούν και επιχειρούν να τα παρακάμψουν.

Ας πάμε τώρα στα άρθρα, για να γίνουμε λίγο πιο συγκεκριμένοι και να ολοκληρώσουμε. Σύμφωνα με το πρώτο άρθρο της Σύμβασης, με την οποία γίνεται η τροποποίηση της αρχικής, διαγράφονται άρθρα που δέσμευαν την εταιρεία από την προηγούμενη Σύμβαση. Βεβαίως, αυτό δεν συνιστά, παρά μια επιδείνωση της Σύμβασης, υπέρ της Επιχείρησης.

Στο 11ο άρθρο, που αναφέρεται στη διευθέτηση των διαφορών, πρόκειται για ένα κανονικό «ξέπλυμα» της εταιρείας για πράγματα που έχουν συμβεί και για την απαλλαγή της, ουσιαστικά, από τις όποιες ευθύνες της ή ακόμα και από τις εκκρεμείς, σε βάρος της, διώξεις.

 Η διάρκεια της Σύμβασης, στο άρθρο 12, είναι από είκοσι πέντε έως πενήντα χρόνια, ενώ η εταιρεία, στο ίδιο άρθρο, έχει την απόλυτη προτεραιότητα στην περιοχή, έναντι οποιασδήποτε άλλης οικονομικής δραστηριότητας, την απόλυτη προτεραιότητα.

Αυτό σημαίνει, ότι έχει απόλυτη προτεραιότητα στα νερά, στα πηγάδια, στις εγκαταστάσεις, στις υπηρεσίες κοινής ωφέλειας. Όλα μα όλα, ότι υπάρχει πάνω στη γη, στον αέρα και κάτω από τη γη, τίθενται στη διάθεση της εταιρείας. Υπάρχει χρήση δομικών υλικών από την εταιρεία κατά το δοκούν. Υπάρχει απόλυτη προτεραιότητα της εταιρείας στη χρήση του νερού. Ουσιαστικά, εκχωρείται στην εταιρεία ο υδροφόρος ορίζοντας αυτής, της πολύ πλούσιας σε νερό. Βεβαίως, αυτή η συνεχή αναφορά στη «θολή» έννοια, γιατί τέτοια είναι, περί ορθών πρακτικών του κλάδου, δεν είναι τίποτα άλλο από ένα «πλυντήριο» για την εταιρεία, επιτρέποντάς της να ονομάζει τον τρόπο, με τον οποίο εκείνη θεωρεί, ως ορθή πρακτική του κλάδου.

Αυτό που εκείνη, βέβαια, κάνει και αυτό που είναι περισσότερο συμφέρον για εκείνη. Επίσης, η Σύμβαση δίνει τη δυνατότητα της πώλησης στην εταιρεία -την είχε, αλλά την ξαναδίνει- των συμπυκνωμάτων που είναι και η κύρια εξαγωγική δραστηριότητα της εταιρείας και, βεβαίως, το Κράτος αναλαμβάνει μία σειρά από δραστηριότητες, όπως υποδομές και ύδρευση.

Οι «εμπορικά εύλογες προσπάθειες», σε σχέση με το επενδυτικό σχέδιο, σημαίνει, ότι η υλοποίηση αυτού του σχεδίου θα γίνεται μόνο, εφόσον κερδίζει η εταιρεία, δηλαδή, αποκομίζει κέρδη. Αυτό από μόνο του «θρυμματίζει» το επιχείρημα, ότι αυτή η εταιρεία ήρθε για να επενδύσει, δήθεν, πάρα πολλά δις στην περιοχή. Αυτό θα γίνεται, εφόσον είναι εγγυημένα τα κέρδη αυτής της εταιρείας. Δεν υπάρχει η παραμικρή δέσμευση της εταιρείας, ότι θα επενδύσει ένα συγκεκριμένο ποσό, μα η παραμικρή. Το αντίθετο υπάρχει, σύμφωνα με τη Σύμβαση και το άρθρο 13, παρ. 3, όπου υπάρχει ρητή δυνατότητα αλλαγής του σχεδίου πάντα σύμφωνα με την κρίση της ίδιας της Εταιρείας.

 Σχετικά τώρα με το εργοστάσιο μεταλλουργίας, δεν είναι αυτό το πρόβλημα, όσο και ως τέτοιο μάλλον θέλει να το εμφανίζει ο ΣΥΡΙΖΑ. Η πρόταση για το εργοστάσιο της μεταλλουργίας, που το συζητάνε δεκαετίες τώρα, φαίνεται, ότι ανταλλάχθηκε με το πρόσθετο μεταλλευτικό τέλος, για να μην πω εξαγοράστηκε, καθώς δεν ξέρουμε και πόσο θα είναι αυτό. Βεβαίως, πρόκειται για μία «λευκή σημαία» που «σήκωσε» το ελληνικό δημόσιο προς την εταιρεία, αναφορικά με αυτό το εργοστάσιο, αποδεικνύοντας, ότι η παλιά θέση για αυτό το ειδικό εργοστάσιο δεν στέκει. Δεν στέκει, όχι επειδή δεν μπορεί να γίνει. Δεν στέκει, επειδή δεν συμφέρει την εταιρεία να το κάνει και έρχεται αυτή η Σύμβαση να δώσει τη δυνατότητα στην εταιρεία να υποχωρήσει ακόμα και από αυτή τη συμβατική της υποχρέωση, χωρίς πρόβλημα.

 Σε σχέση με το μεταλλευτικό τέλος, να πούμε, ότι σχετίζεται και με τα συμπυκνώματα που εξάγονται. Όμως, τα συμπυκνώματα δεν έχουν συγκεκριμένη διεθνή τιμή. Άρα, λοιπόν, η δυνατότητα καθορισμού της τιμής των συμπυκνωμάτων γίνεται από την ίδια την εταιρεία, κατά το δοκούν. Και εδώ ας μην αποκλείσουμε καθόλου τις λεγόμενες «τριγωνικές» πωλήσεις.

 Επίσης, συνιστά πρόκληση το άρθρο 19, σχετικά με τα προνόμια των αφορολόγητων επενδύσεων με τον νόμο του 1953, μία πρόκληση που γίνεται εδώ και δεκαετίες. Στην πρόσφατη Συνταγματική Αναθεώρηση υπήρξε πρόταση από το Κ.Κ.Ε. να διαγραφεί το άρθρο 107 που προβλέπει αυτές τις «σκανδαλώδεις» φοροαπαλλαγές και στους λεγόμενους επενδυτές του εξωτερικού, όσο και στους Έλληνες εφοπλιστές. Η πρόταση αυτή απορρίφθηκε από όλα τα υπόλοιπα Κόμματα και δεν είπαν κουβέντα γι’ αυτό. Βεβαίως, και αποτελεί πρόκληση να είναι αφορολόγητες αυτές οι επενδύσεις. Ίσως, αυτό εξηγεί και το ιδιαίτερο ενδιαφέρον του κ. Πάϊατ, του Πρεσβευτή των Ηνωμένων Πολιτειών και της ίδιας της αμερικάνικης πρεσβείας να «τρέξει» αυτή η Σύμβαση και να υπογραφεί, όσο γίνεται γρηγορότερα.

Σε σχέση με την έκδοση των αδειών, στο άρθρο 22. Το Δημόσιο υπογράφει, ότι δεσμεύεται να εκδώσει άδειες περιβαλλοντικού χαρακτήρα, προκαταβολικά. Αυτό σημαίνει, ότι δεν θα τις εξετάσει; Μάλιστα, διατυπώνεται ως εξής, ότι «θα καταβάλει το Δημόσιο κάθε δυνατή προσπάθεια, ώστε να συνδράμει την εταιρεία στην έγκαιρη χορήγηση». «Βρέξει- χιονίσει», δηλαδή, το Δημόσιο θα «τρέξει» για να δώσει αυτό που θέλει η εταιρεία.

Επίσης, στο άρθρο 22, στην παρ. 3, έχουμε τα σκανδαλώδη και προκλητικά προνόμια, σε σχέση με το Στρατώνι, με το όμορφο Στρατώνι για όσους έχουν πάει σε αυτό το παραθαλάσσιο χωριό, υπέρ της εταιρείας, ενώ η λεγόμενη ορθή πρακτική του κλάδου για το περιβάλλον και αυτός ο περιβόητος ανεξάρτητος ελεγκτής περιβάλλοντος, ο οποίος θα πληρώνεται, όμως, από την εταιρεία, εκτός από αστείος, είναι και προκλητικός.

Στο σημείο αυτό, πρέπει να θυμηθούμε, ότι αυτή η πορεία ιδιωτικοποίησης των κρατικών ελέγχων δεν είναι τωρινή. Έχει προηγηθεί και έχει βάλει το «χεράκι» της και την έχει προχωρήσει και η προηγούμενη Κυβέρνηση του ΣΥΡΙΖΑ. Σε αρκετούς τομείς οι κρατικοί έλεγχοι αποσύρονται, σιγά σιγά, και τη θέση τους παίρνουν οι ιδιώτες.

Τέλος, θα κλείσω με τις θέσεις εργασίας. Δεν υπάρχει πουθενά, όσο και αν ψάξει κανείς μέσα στη Σύμβαση, η παραμικρή δέσμευση της εταιρείας για τη διατήρηση των θέσεων εργασίας. Δεν υπάρχει καν αριθμός εργαζομένων. Απλώς, υπάρχει μία διατύπωση για τη διατήρηση στον μέγιστο αριθμό εργαζομένων. Όπως καταλαβαίνετε έκανα ένα «απάνθισμα» ορισμένων μόνο από τους όρους που περιέχει ή απαράδεκτη, η «λεόντεια», η «ληστρική», η αχαρακτήριστη, η «κατάπτυστη» αυτή Σύμβαση, την οποία, βεβαίως, και καταψηφίζουμε. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Υπουργέ, ελπίζοντας να καταλάβατε από την πρώτη συζήτηση πως αυτό που δρομολογείτε είναι ένα «θηριώδες» σκάνδαλο, καθώς, επίσης, ότι δεν πρόκειται για μία επένδυση που θα ενέκρινε μία αξιοπρεπής Κυβέρνηση, που σκέφτεται, έστω και λίγο το μέλλον της χώρας και των πολιτών της, πόσο μάλλον, αφού δεν θα έχει κανένα οικονομικό όφελος, όπως τεκμηριώσαμε, αλλά μόνο μία μεγάλη περιβαλλοντική καταστροφή, θα συνεχίσω με τα εξής.

Στο τέλος του 2019, το Υπουργείο Περιβάλλοντος είχε αναθέσει στην εξειδικευμένη εταιρεία συμβούλων, τη γνωστή Grant Thornton, την οικονομική αξιολόγηση του νέου επενδυτικού σχεδίου της «Ελληνικός Χρυσός». Επίσης, τη συγκριτική αξιολόγησή του με το προηγούμενο, ως προς ορισμένες ποσοτικές και ποιοτικές παραμέτρους και μετρήσιμους δείκτες συμβολής στην εθνική και τοπική οικονομία, όπως θα καταθέσουμε στα Πρακτικά. Το έργο αυτό, είτε δεν παραδόθηκε ποτέ, είτε «θάφτηκε», εξ όσων, τουλάχιστον, γνωρίζουμε, επειδή τα πορίσματά του δεν ήταν ευνοϊκά για την πρόταση της εταιρείας.

Η ερώτησή μας εδώ είναι ποιος τελικά αξιολόγησε το νέο σχέδιο, ποια εταιρεία, δηλαδή, και γιατί έγιναν, χωρίς αμφισβήτηση, αποδεκτά τα ευφάνταστα νούμερα της «Ελληνικός Χρυσός» που δεν προκύπτουν από πουθενά, όσο κι’ αν ψάξαμε, ενώ δεν έχουν καμία, απολύτως, σχέση με την πραγματικότητα; Η μεταλλευτική δραστηριότητα πάντως, όσο κι αν προσπαθούν να μας πείσουν για το αντίθετο η Κυβέρνηση και η εταιρεία, όχι μόνο δεν ευνοεί την ολοκληρωμένη ανάπτυξη της Χαλκιδικής, αλλά καταστρατηγεί, επιπλέον, τις τρεις βασικές παραμέτρους της αειφορίας, το περιβάλλον, την οικονομία και την κοινωνία.

Η εξόρυξη χρυσού, όπως, τουλάχιστον, φαίνεται μέσα από τη Σύμβαση παραχώρησης, υποβαθμίζει, σημαντικά, το φυσικό και ανθρωπογενές περιβάλλον, θέτοντας σε άμεσο κίνδυνο τα δάση, τα νερά, το έδαφος, την ατμόσφαιρα, τα οικοσυστήματα και τις παραλίες, χωρίς να έχει έστω κάποιο οικονομικό όφελος για τη χώρα. Συνιστά δε εμπόδιο για την ανάπτυξη των υπόλοιπων οικονομικών δραστηριοτήτων στην περιοχή, όπως είναι ο πρωτογενής τομέας, με την αγροτική και κτηνοτροφική παραγωγή, καθώς, επίσης, ο τριτογενής με τον τουρισμό.

Προκαλεί, δηλαδή, τεράστιες οικονομικές ζημιές, ανεξάρτητα από τις περιβαλλοντικές.

Τέλος, έχει αρνητική επίδραση στην κοινωνική συνοχή της περιοχής, αφού έχει διχάσει βαθιά την τοπική κοινωνία, ενώ έχει οξύνει τις συγκρούσεις και τις αντιπαραθέσεις. Αυτό δεν είναι τυχαίο, βέβαια. Η έντονη αντιπαράθεση με την Κυβέρνηση του ΣΥΡΙΖΑ το 2018, γύρω από τις άδειες, αποτελούσε, κατά τα γραφόμενα, στρατηγική της εταιρείας επικοινωνιών V+O Communication, συμφερόντων Θωμά Βαρβιτσιώτη, με σκοπό την προσέλκυση της προσοχής της κοινής γνώμης, όπως θα καταθέσουμε στα Πρακτικά. Υπήρχαν απειλές για αποχώρηση από την Ελλάδα και οι δυναμικές διαδηλώσεις των εργαζομένων της, έτσι ώστε να πάρει τις σχετικές άδειες και να συνεχίσει τη λειτουργία της.

Εκείνη την εποχή, υπήρχαν στον διεθνή τύπο δημοσιεύματα, όπως στο Bloomberg και στους Financial Times, με τίτλο «η Ελλάδα κάθεται πάνω σε χρυσωρυχείο και δεν μπορεί να βγάλει χρήματα», όπως θα καταθέσουμε στα Πρακτικά. Βέβαια, τα δημοσιεύματα αναφέρονταν στο «μπλοκάρισμα» της επένδυσης. Οφείλει να σημειωθεί εδώ, ότι μέτοχος της ιδιοκτήτριας της «Ελληνικός Χρυσός» είναι, κατά τα δημοσιεύματα, η εταιρεία Qatar Holdings, η οποία απέκτησε ποσοστό 9,9% της European Goldfields, έναντι 750 εκατομμυρίων δολαρίων το 2013.

Η συνολική αξία των αποθεμάτων της European Goldfields, εκείνη τη στιγμή, εκτιμόταν στα 24 εκατομμύρια ουγγιές χρυσού, όπως θα καταθέσουμε στα Πρακτικά. Αν κάνει κάποιος έναν πρόχειρο υπολογισμό, λαμβάνοντας μία μέση τιμή στα 2.000 δολάρια, φτάνει στα 48 δισεκατομμύρια, από τα οποία πρέπει να αφαιρεθεί το κόστος εξόρυξης. Πάντως, με βάση την έκθεση της Σύμβασης, στη σελίδα 645, η καθαρή παρούσα αξία της ελληνικής επένδυσης εκτιμάται από 950 εκατομμύρια δολάρια έως 3,6 δισεκατομμύρια δολάρια. Ο μελλοντικός συντελεστής εκτιμώμενης απόδοσης αυξάνεται στο 34,4% από 6,85%, όπως θα καταθέσουμε στα Πρακτικά, την προηγούμενη χρονική περίοδο. Εντυπωσιακή εξέλιξη. Ποια είναι η άποψή σας, κύριε Υπουργέ;

Ακόμη πιο ενδεικτικές της τάσης της εταιρείας, είναι οι δηλώσεις του Υπουργού Διεθνούς Εμπορίου του Καναδά, εκείνη την εποχή, ο οποίος δήλωνε στο REUTERS, ότι είχε απευθύνει επιστολή στην Κυβέρνηση, λέγοντας πως οι καναδικές εταιρείες αναμένουν να τις μεταχειρίζονται δίκαια και πως η Eldorado είχε κάνει, ότι μπορούσε για να συμμορφωθεί με τους τοπικούς νόμους και κανονισμούς. Σημείωνε δε, πώς αυτό αποτελεί μία πάγια στρατηγική του Καναδά για τις εταιρείες του στο εξωτερικό, στα πλαίσια της διατήρησης μιας καλής εμπορικής σχέσης. Ο Καναδάς είναι μία χώρα των G7 και «όταν ο Καναδάς μιλάει ο κόσμος ακούει», είχε συμπληρώσει ο ίδιος. Δεν είναι δικά μας λόγια, φυσικά.

Αυτό το αναφέρουμε, επειδή, για να υπογραφεί μία τόσο «σκανδαλώδης» Σύμβαση, θα πρέπει να υπάρχουν δύο μόνο λόγοι. Ο πρώτος είναι ο χρηματισμός που δεν θα πιστεύαμε ποτέ, πως θα το έκανε κάποια ελληνική κυβέρνηση και μάς είναι αδιανόητο. Ο δεύτερος είναι οι ισχυρές πολιτικές πιέσεις. Αλήθεια, κύριε Υπουργέ, σάς έχουν ασκηθεί τέτοιου είδους πιέσεις, όπως υποθέτουμε; Εάν ναι, θα ήταν σωστό να ενημερώσετε, τουλάχιστον, την Επιτροπή, για να μην σας ενοχοποιούμε. Δεν είναι, άλλωστε, αυτός ο σκοπός μας, αλλά το συμφέρον της Πατρίδας μας και των πολιτών της.

Ανακεφαλαιώνοντας, μέσα στη Σύμβαση περιέχονται «σκανδαλώδεις» ρυθμίσεις, όπως είναι η ακύρωση της υποχρέωσης μεταλλουργίας, η έμμεση επαναφορά της δυνατότητας εκτεταμένης χρήσης κυανίου για τον διαχωρισμό του τελικού προϊόντος, η παραίτηση του Κράτους από την αρμοδιότητα περιβαλλοντικών ελέγχων και ο ορισμός ελεγκτή περιβάλλοντος από την ίδια την εταιρεία. Πού ακούσατε, αλήθεια, να ελέγχει ο ελεγχόμενος τον εαυτό του; Στο νομοσχέδιο, ίσως, για τις δημόσιες συμβάσεις που δρομολογήθηκε κάτι ανάλογο, δυστυχώς.

Επόμενες «σκανδαλώδεις» ρυθμίσεις είναι η θέσπιση πληρωμής ρήτρας από το Δημόσιο για διαφυγόντα κέρδη προς την εταιρεία, σε περίπτωση που κάποια επόμενη κυβέρνηση δεν της ικανοποιήσει κάποιες απαιτήσεις. Η παραίτηση του Δημοσίου από το ελληνικό δίκαιο και η αποδοχή διεθνούς δικαστηρίου, η σύνθεση του οποίου επιλέγεται από την «Ελληνικός Χρυσός», δηλαδή, από την ίδια την εταιρεία, καθώς, επίσης, η ακύρωση της υποχρέωσης προσλήψεων σε συγκεκριμένο ποσοστό από την τοπική κοινωνία, συνιστούν τις ρυθμίσεις «σκανδαλώδεις».

Το χειρότερο σκάνδαλο, όμως, διαπιστώνεται στο άρθρο 19, με το οποίο θεσμοθετείται, κατά παράβαση, κάθε έννοιας του δημοσίου συμφέροντος, η δυνατότητα επίσημης φοροαποφυγής για την εταιρεία. Είναι γνωστή, όμως, η εταιρεία για το συγκεκριμένο θέμα. Με το άρθρο αυτό, το Δημόσιο αποδέχεται να μεταφέρονται ως αφορολόγητα μερίσματα στο εξωτερικό όλα τα κέρδη της εταιρείας από την εξόρυξη μετάλλων στη Χαλκιδική.

Τέλος, είναι θλιβερό το γεγονός της ακύρωσης του Συντάγματος και του αρχαιολογικού νόμου, μέσα από την επιβολή μνημονίων στην Εφορεία Αρχαιοτήτων Χαλκιδικής και Αγίου Όρους για τη μεταχείριση των αρχαιοτήτων της μεταλλευτικής περιοχής. Μία δημόσια σύμβαση, πάντως, μπορεί να τροποποιηθεί ή να αντικατασταθεί με άλλη, μόνο εφόσον έχει τεκμηριωθεί, ότι διασφαλίζεται το δημόσιο συμφέρον. Πρέπει, δηλαδή, η νέα Σύμβαση να παράγει, τουλάχιστον, ίσο οικονομικό αποτέλεσμα με αυτή που αντικαθιστά. Στην αντίθετη περίπτωση, έχουμε απιστία κατά του Δημοσίου, κάτι που γνωρίζετε πολύ καλά, πώς αποτελεί ποινικό αδίκημα και μάλιστα κακούργημα.

Δυστυχώς όμως, από την εποχή Σαμαρά έως σήμερα, η προώθηση της επένδυσης στις Σκουριές, με κάθε «θυσία», αποτελούσε για κάποιον λόγο που δεν γνωρίζουμε κεντρικό πολιτικό «αφήγημα» της Νέας Δημοκρατίας, το οποίο δεν ανατράπηκε, στην πράξη, από την Κυβέρνηση ΣΥΡΙΖΑ, παρά το ότι σήμερα διαμαρτύρεται, απαιτώντας την απόσυρση της συμφωνίας.

Εάν η Κυβέρνηση υπογράψει αυτή την «αποικιοκρατική» συμφωνία, θα «θυσιάσει» την κοινωνική ειρήνη, ένα αρχέγονο δάσος, έναν σημαντικό αρχαιολογικό χώρο, ένα από τα σπουδαιότερα αλιευτικά πεδία της χώρας, τη σημαντικότερη περιοχή παραγωγής πευκόμελου, τοπικά προϊόντα ονομασίας προέλευσης, έναν σημαντικό τουριστικό προορισμό και τη δημόσια υγεία ενός μεγάλου τμήματος της χώρας, χωρίς κανένα, απολύτως, αντάλλαγμα.

Περαιτέρω, έχουμε κάποιες ερωτήσεις που ελπίζουμε να απαντηθούν. Πρώτον, ποια είναι η ζημία του Δημοσίου από τη μη καταγγελία της προηγούμενης Σύμβασης που αναφερόταν σε αποζημιώσεις, σε περίπτωση μη εκπλήρωσης του όρου της καθετοποιημένης παραγωγής;

Δεύτερον, σύμφωνα με εκθέσεις επιθεωρητών, σε πολλά από τα απόβλητα παρατηρήθηκαν σημαντικές υπερβάσεις στα όρια των μετάλλων, ιδιαίτερα, επικίνδυνες για τη μόλυνση του αέρα και των υδάτων της περιοχής. Υπάρχουν σχετικές μετρήσεις του τελευταίου εξάμηνου;

Τρίτον, ποιες είναι οι «δικλίδες» που «θωρακίζουν» την επένδυση, όπως αναφέρεται, και ποιες είναι οι προβλέψεις που έχουν ληφθεί για τη διασφάλιση των συμφερόντων του ελληνικού δημοσίου;

Τέταρτον, ποια είναι τα μέτρα που θα λάβει η εταιρεία, προκειμένου να περιοριστεί το περιβαλλοντικό «αποτύπωμα» και να βελτιωθούν οι διαθέσιμες τεχνολογίες σε όλες τις πτυχές της εξόρυξης, της επεξεργασίας και της διαχείρισης καταλοίπων μετάλλων και υδάτων; Ειδικά, σε ότι αφορά στο εργοστάσιο μεταλλουργίας, στο άρθρο 15, στη σελίδα 25, ενώ η εταιρεία έχει στη διάθεσή της ένα έως δύο χρόνια, προκειμένου να υποβάλει την πρόταση μεταλλουργίας, το Δημόσιο θα πρέπει να ορίσει εκπροσώπους του στην Επιτροπή Μεταλλουργίας, εντός δέκα ημερών, ενώ δεν ρυθμίζεται τι θα συμβεί, εάν δεν οριστούν εκπρόσωποι του Δημοσίου, εντός της συγκεκριμένης προθεσμίας. Μήπως, αλήθεια, υπάρχει σκόπιμα αυτό το κενό, με στόχο να εκδοθεί μελλοντικά μία κοινή υπουργική απόφαση που θα ορίζει πώς η συγκεκριμένη Επιτροπή προβαίνει στις διεργασίες της, χωρίς τη συμμετοχή εκπροσώπων του Δημοσίου; Δηλαδή, και εδώ η εταιρεία θα είναι ελεύθερη να κάνει ότι θέλει;

Από την άλλη πλευρά, διαπιστώνεται πως υπογράφεται αυτή η συμφωνία, χωρίς η εταιρεία να έχει, ήδη, προβλέψει, ως όφειλε, τη χρηματοδότηση, την ανάπτυξη, την κατασκευή και τη λειτουργία του εργοστασίου μεταλλουργίας που θα επεξεργάζεται μετάλλευμα χρυσού, κάτι που θα κάνει σε ένα ή δύο έτη από την έναρξη ισχύος της συμφωνίας, κατά τα λεγόμενα. Δεν είχε υποχρεωθεί καν να ετοιμάσει τις μελέτες και να αποδείξει, όπως συμβαίνει παντού, ότι διαθέτει την απαραίτητη χρηματοδότηση για τη δημιουργία του έργου.

Η συγκεκριμένη διάταξη, ίσως, υποκρύπτει κάτι ακόμη πιο ύποπτο, αφού η εταιρεία δεν παράγει εδώ τον χρυσό και δεν φορολογείται, ανάλογα στη χώρα μας, αλλά στο εξωτερικό, αφού το προϊόν που παράγει είναι συμπυκνώματα που μεταφέρονται στο εξωτερικό, προκειμένου να παραχθεί εκεί ο χρυσός. Ειδικά, για το εργοστάσιο δεν φαίνεται να υπάρχει κάποια επίπτωση, εάν δεν κατασκευαστεί, αφού στην περίπτωση που η νέα κατεργασία δεν εγκριθεί, μπορεί να επαναλαμβάνεται η ίδια διαδικασία εις στο διηνεκές. Να μην συμβεί, δηλαδή, ποτέ.

Επί των άρθρων τώρα, το νομοσχέδιο αποτελείται από τρία άρθρα. Το πρώτο είναι η Σύμβαση, το δεύτερο αφορά στη διάρκεια εκμετάλλευσης της Σύμβασης του 1973 που λήγει το 2026 και το τρίτο έχει διαδικαστικά θέματα. Ειδικά, σε ότι αφορά στη διάρκεια, στο δεύτερο άρθρο, σύμφωνα με το άρθρο 12 στη σελίδα 21 του νόμου, στις παρ. 1 και 2, διαπιστώνουμε, εν πρώτοις, πως υπάρχει εικοσιπενταετής παράταση διάρκειας της συμφωνίας, μετά το πέρας της πεντηκονταετίας των μεταλλευτικών παραχωρήσεων το 2026. Επομένως, τουλάχιστον, έως το 2051.

Εκτός αυτού, η εικοσιπενταετής παράταση θα ακολουθήσει την, τυχόν, παράταση των μεταλλευτικών παραχωρήσεων, όπου, για παράδειγμα, εάν η Κυβέρνηση του 2026 αποφασίσει την πεντηκονταετή παράταση των μεταλλευτικών παραχωρήσεων, τότε η παρούσα συμφωνία θα ισχύει έως το 2101, όσο, περίπου, αυτά που έχουν παραδώσει στο Υπερταμείο.

Στην επόμενη συνεδρίαση θα αναφερθούμε σε ορισμένα επιμέρους άρθρα της Σύμβασης, αν και δεν αποτελούν, ουσιαστικά ,αντικείμενο του σημερινού νομοσχεδίου. Μία τελευταία ερώτηση μόνο. Έχετε την έγκριση της Ευρωπαϊκής Επιτροπής γι’ αυτή τη Σύμβαση ή μήπως θα μας επιβληθεί ξανά πρόστιμο; Εάν όχι, το έχετε τουλάχιστον συζητήσει;

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριοι της Κυβέρνησης, συζητάμε μία ακραία περιβαλλοντική καταστροφή, με μία σύμβαση που έχει διαπραγματευτεί με την εταιρεία, χωρίς εκπρόσωπο της χώρας, καθώς η Κυβέρνηση μερίμνησε για τα συμφέροντα της εταιρείας ενάντια στη χώρα. Δεν δίνει η Κυβέρνηση «γη και ύδωρ» μόνο. Δίνει και κατοίκους και χρήμα, χωρίς κανένα αντάλλαγμα. Δεν γνωρίζω, αν ποτέ ξανά στην ιστορία της, η Ελλάδα έχει υπογράψει αντίστοιχη σύμβαση. Δεν ξέρω αν στα χρόνια της Κατοχής, αλλά ποτέ άλλοτε.

Κύριε Υπουργέ, θέτουμε τα θέματα της συζήτησης, κυρίως, στους πολίτες, γιατί εσείς επιλέγετε να μην απαντάτε. Ο κ. Χατζηδάκης, ο προκάτοχός σας, τουλάχιστον, απαντούσε. Μπορεί να διαφωνούσαμε έντονα, αλλά απαντούσε. Εσείς εκφράζετε μία νέα γενιά στελεχών, προφανώς, που δεν αντιμετωπίζουν το Κοινοβούλιο με τον αντίστοιχο σεβασμό. Τα βλέπετε ως «μπίζνες» και επικοινωνία τα θέματα.

Πείτε μας, γιατί με είχατε διακόψει στην προηγούμενη ομιλία και είχατε πει, «θα σας πω, θα σας πω», με νούμερα πόση είναι αυτή η αύξηση των εσόδων που δηλώνετε, ότι θα γίνει. με νούμερα.

Δημιουργείτε ένα «φέουδο», δεν μπορώ να το περιγράψω διαφορετικά. Ένα «φέουδο» που μία εταιρία θα κάνει ότι θέλει, όποτε θέλει, αν θέλει, για όσο θέλει. Της χαρίζετε ένα σημαντικό κομμάτι της φύσης μας, ένα κομμάτι που δεν μας ανήκει. Είμαστε, απλά, οι φροντιστές του. Είναι σαν να παραμελούμε ένα παιδί, του οποίου έχουμε την επιμέλεια. Μόνο που αυτό το παιδί μάς θρέφει κιόλας.

Χρησιμοποιήσατε τους εργαζόμενους, για να διχαστεί η τοπική κοινωνία. Στρατηγική επιλογή εργαζομένων από τις σημαντικότερες οικογένειες της περιοχής, ένα μέλος κάθε φορά. Αδελφός με αδελφό βρέθηκαν να μαλώνουν. Αφού βάλατε τους ανθρώπους να μαλώνουν για το νερό και επειδή η υγεία είναι πιο σημαντική από τις θέσεις απασχόλησης, τότε τους πετάτε σαν «λεμονόκουπες». Δεν σας εξυπηρετούν, πλέον, οι εργαζόμενοι. Πλέον, η εταιρεία έχει «προσλάβει» την Κυβέρνηση, οπότε σταματάτε τις ρήτρες εντοπιότητας για εργαζόμενους και προμηθευτές.

Κύριε Υπουργέ, διαπραγματευόσασταν με υπόδικους; Συμφωνήσατε, κατά τη διαπραγμάτευση με αυτούς τους ανθρώπους που έχουν καταδικαστεί, να τους δώσετε «αμνηστία;» Αυτό ήταν το αποτέλεσμα της «σκληρής» διαπραγμάτευσης; Η «αμνήστευση» των υπόδικων, με τους οποίους διαπραγματευόσασταν; Δεν θα απαντήσετε ούτε σε αυτό, δεν σας αφορά η αλήθεια. Μην επικαλείστε, όμως, το δημόσιο συμφέρον, το περιβάλλον και τις θέσεις απασχόλησης, γιατί αλλοιώνετε το νόημά τους.

Να θυμίσω στο Σώμα, ότι τη Δευτέρα στον Κοινοβουλευτικό Έλεγχο είπατε, ότι είναι μειονέκτημα για την Ελλάδα, ότι έχει τόσες περιοχές Natura, τόσες προστατευόμενες περιοχές, ότι η επένδυση στον Ερημίτη της Κέρκυρας πρέπει να γίνει, γιατί υπάρχει κάτι αντίστοιχο και στη δική σας εκλογική περιφέρεια, στα Τρίκαλα, μην μπορώντας, όμως, να αιτιολογήσετε την ωφέλεια για την Κέρκυρα.

Δεν αναφέρομαι σε εσάς προσωπικά, γιατί έχω κάτι προσωπικό μαζί σας. Κάθε άλλο. Διαφωνώ με αυτό που κάνετε στη χώρα και στον τόπο. Θα το έκανα, κι αν δεν είχα μία μητέρα που γεννήθηκε στην Ιερισσό, μία γιαγιά που γεννήθηκε στη Μεγάλη Παναγία και στον Άγιο Νικόλαο λίγο παραδίπλα. Νιώθω ευθύνη γι’ αυτόν τον τόπο, αλλά θα ένιωθα ευθύνη και για κάθε άλλο τόπο. Τι κάνετε σε αυτόν τον τόπο; Τι κάνατε σε αυτή τη γη; Παίρνετε ένα βουνό, με ένα αρχέγονο δάσος, και το διαλύετε. Προς το παρόν διαλύεται το βουνό, γιατί δίνετε σε αυτή την εταιρεία δικαίωμα, όπως και στον Δήμο στα βουνά, στις πεδιάδες και παντού να κάνουν αυτό που θέλουν. Όσο γι’ αυτά που θα διασκορπίζονται, καθώς θα «αλέθετε» ένα μικρό βουνό, θα «στραγγίζετε» τα νερά του μέχρι κάτω από την επιφάνεια της θάλασσας, θα ξεραίνεται όλο το δάσος.

Με βάση τη μελέτη περιβαλλοντικών επιπτώσεων, 2.162 τόνοι σκόνης, ανά ώρα, θα διαχέονται από το ανοιχτό ρήγμα, ενώ στην εξέταση των μεταλλευμάτων του ΙΓΜΕ, το 2016, με εντολή του Υπουργείου Περιβάλλοντος, βρέθηκαν μέσα στα μεταλλεύματα, που πήγαν προς εξέταση, ίχνη λεπτομερούς χαλαζία και στοιχείων που μοιάζουν με αμίαντο και τα δυο επικίνδυνα για την υγεία, με άμεσο κίνδυνο για πρόκληση καρκίνου.

 Εν τω μεταξύ δεν έχει γίνει, ακόμη, η κατάταξη των αποβλήτων της εταιρείας από, κάτι για το οποίο ευθύνεται και η προηγούμενη Κυβέρνηση.

Τόσο καιρό μάς λέγατε, ότι κάνετε όλη αυτή την καταστροφή για τα έσοδα. Ας δούμε τα έσοδα. Για το 2013-2017, με στοιχεία του Υπουργείου σας από τον Κοινοβουλευτικό Έλεγχο, τα έσοδα ήταν 1.022.634 ευρώ, γι’ αυτά τα πέντε χρόνια. Τα έσοδα είναι 200.000 ευρώ, ανά έτος, από την εξόρυξη μεταλλεύματος χρυσού στην Ολυμπιάδα. Εσείς, λέτε, ότι θα τα αυξήσετε, κατά 10%. Δηλαδή, 220.000 ευρώ τον χρόνο. Περιμένουμε ακόμη να μας πείτε, ποια θα είναι τα έσοδα από αυτή την αύξηση; Ποια θα είναι τα έσοδα του Δημοσίου από αυτή τη δραστηριότητα; Αν τα έχετε υπολογίσει, αν τα χρησιμοποιήσατε στη διαπραγμάτευση, αν σας αφορούν και σας ενδιαφέρουν. Για να είμαι ειλικρινής, δεν νομίζω, ότι τα έχετε υπολογίσει.

Συνεχίζετε να λέτε, ότι είναι μία επένδυση εθνικής σπουδαιότητας. Διαγράφετε την παραγωγή καθαρών μετάλλων, αλλά κρατάτε μία βιώσιμη εξόρυξη μεταλλευμάτων και παρατεταμένη εξόρυξη μεταλλευμάτων. Είναι, ξεκάθαρα, μη βιώσιμη. Παρατεταμένη ναι, όντος, έχετε δίκιο. Δεν ξέρω πώς τεκμηριώνετε, ότι θα έχουμε μία επένδυση εθνικής σπουδαιότητας, λόγω της παρατεταμένης εξόρυξης μεταλλευμάτων, όταν το ίδιο λέγατε και για την παραγωγή καθαρών μετάλλων.

 Έχετε απαλλάξει δε την εταιρεία από οποιαδήποτε αποζημίωση στο ελληνικό δημόσιο για την παραβίαση των όρων της προηγούμενης Σύμβασης, αφού η τεχνολογία που είχε δεσμευτεί η εταιρεία στη βασική δραστηριότητα, για την οποία αδειοδοτήθηκε κατ’ εξαίρεση αυτό το έργο, ήταν το flash smelting για τη μεταλλουργία. Αυτό που εσείς, βγάζετε, εντελώς, από την εξίσωση.

Δεν θα υπάρχουν δημόσια έσοδα, γιατί δεν φορολογούνται στην Ελλάδα τα μεταλλεύματα, αν δεν προχωρήσουν στη μεταλλουργία και δεν κάνουν μελέτη χρυσού, στη συγκεκριμένη περίπτωση ή άργυρου ή άλλα πράγματα. Θα έχει ζημιά το Δημόσιο ξεκάθαρα και βάζετε και ρήτρες εναντίον του Δημοσίου.

Ας δούμε, πιο λεπτομερώς, τι λέει, ακριβώς, η Σύμβαση. Η εταιρεία θα αντλεί και θα χρησιμοποιεί νερό από υδατορέματα, πηγάδια, κοιλότητες και θα τοποθετεί αγωγούς ύδατος, θα κατασκευάζει αγωγούς ύδατος, λίμνες και φράγματα, θα εκτρέπει και θα χρησιμοποιεί, όσο νερό χρειάζεται για το έργο, θα προβαίνει σε υλοτομία και θα χρησιμοποιεί ξυλεία, πέτρα λατομείου, άμμο, χαλίκι και άλλα δομικά υλικά, για χρήση στην κατασκευή και λειτουργία του έργου δωρεάν.

Το Δημόσιο, εμείς, δηλαδή, με τη δική σας υπογραφή, θα προσφέρει στην εταιρεία πλήρη και απρόσκοπτη πρόσβαση στη μεταλλευτική περιοχή, καθώς και των δικαιωμάτων απόκτησης εισαγωγής, κατασκευής, εγκατάστασης, λειτουργίας, εργοστασίου, εξοπλισμού, σιδηροδρόμων, δρόμων, γεφυρών, αεροδρομίων, λιμένων, προβλητών, κυματοθραυστών, αγωγών, γεννητριών ενέργειας και υποδομών διαβίβασης κτιρίων ή δομών, κ.λπ..

Τα κέρδη της εταιρείας, βέβαια, θα θεωρούνται κεφάλαια εξωτερικού. Το Δημόσιο διασφαλίζει την πρόσβαση της εταιρείας σε όλες τις υπηρεσίες κοινής ωφέλειας και δημόσιες υποδομές, την παροχή ηλεκτρικού ρεύματος, την ύδρευση και τη διάθεση λημμάτων, υπηρεσιών και τηλεπικοινωνιών, ενώ θα έχει την υποχρέωση να συνεργάζεται με υφιστάμενους και μελλοντικούς χρηματοδότες της εταιρείας, ώστε να συμβάλλει, ως τρίτο συμβαλλόμενο μέρος στις σχετικές συμβάσεις, με αντικείμενο την παροχή εξασφάλισης για τη χρηματοδότηση της εταιρείας. Δηλαδή, την εγγύηση δανείων, και τα λοιπά και τα λοιπά.

Σε ότι αφορά στα κεφάλαια της εταιρείας, το σύνολο των κερδών της εταιρείας θα λογίζονται ως κεφάλαια εξωτερικού και θα τυγχάνουν προστασίας και ειδικότερα της, χωρίς επιβάρυνση, διάθεσης κερδών. Το δικαίωμα της μεταβίβασης, επίσης, εξασφαλίζεται. Ακόμη, πώληση και κατοχή οποιουδήποτε ξένου ή εθνικού νομίσματος παρέχετε εσείς στην εταιρεία, άπλετο συνάλλαγμα, δηλαδή, όπως και να ανοίγει και να διατηρεί, να κινεί, χωρίς περιορισμούς τραπεζικούς λογαριασμούς και άλλους λογαριασμούς σε ξένο ή εθνικό νόμισμα εκτός της ελληνικής επικράτειας.

Επειδή, όπως σας είπαμε και την προηγούμενη φορά, η Σύμβαση προβλέπει, ότι η εταιρεία θα αποζημιώνεται, όταν η ίδια καταγγέλλει τη Σύμβαση, αλλά και όταν το Δημόσιο καταγγέλλει τη Σύμβαση, θέλουμε να μας πείτε μία περίπτωση που θα αποζημιώνεται το Δημόσιο από την εταιρεία. Σε ότι αφορά στο «σκάνδαλο» του Κοκκινόλακκα, το περιέγραψε ο κ. Παπαζάχος πάρα πολύ καλά, σε καμία άλλη χώρα του κόσμου δεν υπάρχει παράδειγμα, ένας χώρος απόθεσης επικίνδυνων αποβλήτων να γίνεται στη «καρδιά» ενός ενεργού μεγάλου σεισμικού ρήγματος. Οι ίδιες οι μελέτες της εταιρείας δεν προβλέπουν τους σεισμούς που μπορεί να δώσει αυτό το ρήγμα. Δεν έχουν ληφθεί τα μέτρα -είπε ο κ. Παπαζάχος, ότι έτσι και αλλιώς, δεν μπορούν να ληφθούν, αλλά, στοιχειωδώς, δεν έχουν καν ληφθεί.

Παραβιάζετε, βέβαια, και την Έκθεση Πισσαρίδη, που ζητάει, όχι να κάνετε ανεξάρτητους ιδιωτικούς ελέγχους, που θα ελέγχουν, στην πράξη, την εταιρεία, ανεξάρτητοι επιθεωρητές περιβάλλοντος, αλλά σας ζητά η Έκθεση, η «Βίβλος» σας, ότι οι έλεγχοι συμμόρφωσης με την περιβαλλοντική νομοθεσία είναι απαραίτητοι, τόσο για την προστασία του περιβάλλοντος, όσο και για την ισότητα των πολιτών και των επιχειρήσεων απέναντι στους νόμους. Γι’ αυτό πρέπει να γίνονται από έναν δημόσιο φορέα. Ζητά, επίσης, να αναβαθμιστεί σε Ανεξάρτητη Αρχή η Επιθεώρηση Περιβάλλοντος.

Συνοψίζοντας, είχαμε μία Σύμβαση που μάς ζητούσε να καταστρέψουμε τον τόπο μας, για να παράξουμε χρυσό. Έχουμε μία Σύμβαση που μας ζητά να καταστρέψουμε τον τόπο μας, για να παράξει χρυσό μία άλλη χώρα. Αυτή είναι η ουσία. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε. Κυρίες και κύριοι Βουλευτές, στα 36 άρθρα της Συμφωνίας της Κυβέρνησης με την «Ελληνικός Χρυσός» περιλαμβάνονται, τουλάχιστον, δεκατέσσερα μεγάλα «σκάνδαλα». Δεν είναι τυχαίο, άλλωστε, που Βουλευτές της Ν.Δ. δυσκολεύονται να υπερασπιστούν το συγκεκριμένο κείμενο. Δεν είναι τυχαίο, που ο αγαπητός συνάδελφος, ο κ. Βαγιωνάς, -τον αναφέρω επειδή και εκείνος αναφέρθηκε σε μένα-, ο Βουλευτής της Νέας Δημοκρατίας στη Χαλκιδική, χαρακτήρισε χθες τη συμφωνία «λεόντειο» υπέρ της εταιρείας. Δεν είναι τυχαίο που εξέφρασε την αγανάκτησή του για τις συνέπειες της μεταλλευτικής δραστηριότητας στην Ολυμπιάδα της Χαλκιδικής. Δεν είναι τυχαίο, που επανέλαβε, πάνω από δέκα φορές, την αντίθεσή του στην κυάνωση που σχεδιάζεται.

Θα ήθελα, λοιπόν, να αναφερθώ στα δεκατέσσερα «σκανδαλώδη» άρθρα αυτής της συμφωνίας, επιγραμματικά, για να καταγραφούν στα Πρακτικά, και για να ενημερωθούν οι πολίτες της Χαλκιδικής, οι οποίοι ακούνε για «χορούς» δισεκατομμυρίων, αλλά το μόνο που βλέπουν στην περιοχή τους είναι εξορυκτική υποβάθμιση, απόβλητα και όλα τα σχετικά.

Σκάνδαλο πρώτο, στο άρθρο 1 της Συμφωνίας, όπου το Δημόσιο δέχεται την ακύρωση κάθε δέσμευσης της εταιρείας από την προηγούμενη Σύμβαση.

Σκάνδαλο δεύτερο, στο άρθρο 11, όπου το Δημόσιο παραιτείται από κάθε οικονομική απαίτηση για αθετήσεις υποχρεώσεων από την εταιρεία, αλλά και από πρόστιμα που της έχουν επιβληθεί.

Σκάνδαλο τρίτο. Με το άρθρο 12, παραχωρείτε, σχεδόν, τη γη του Δήμου Αριστοτέλη για, ακόμη, πενήντα χρόνια χωρίς αντίτιμο. Σκάνδαλο τέταρτο. Με το άρθρο 14, δέχεται το Δημόσιο την αξίωση της εταιρείας να μπορεί να τροποποιεί το επενδυτικό της σχέδιο, ανά πάσα στιγμή, χωρίς να δίνει λογαριασμό σε κανέναν.

Σκάνδαλο πέμπτο, το οποίο αναφέραμε και στην πρώτη συνεδρίαση της Επιτροπής. Με το άρθρο 15, δίνεται «λευκή επιταγή» στην εταιρεία να επιλέγει, όποια μέθοδο μεταλλουργίας θέλει, ακόμη και αυτή της κυάνωσης.

Σκάνδαλο έκτο και μεγαλύτερο. Με το άρθρο 19, δίνεται η δυνατότητα στην εταιρεία για φοροαποφυγή και για εξαγωγή αφορολόγητων μερισμάτων στο εξωτερικό.

Σκάνδαλο έβδομο. Με το άρθρο 22, απαλλάσσετε την εταιρεία από την υποχρέωση νέας περιβαλλοντικής αδειοδότησης, μέχρι το 2025, ενώ, στη συνέχεια, της δίνετε την ευχέρεια να την ανανεώσει με fast truck διαδικασίες.

Σκάνδαλο όγδοο, καταστρατηγείται ο αρχαιολογικός νόμος και φτάνετε στο σημείο να αποδέχεστε το άρθρο 23, με το οποίο η μεταλλευτική εταιρεία θα υπαγορεύσει μνημόνιο, -άκουσον-άκουσον- στην Εφορεία Αρχαιοτήτων Χαλκιδικής, για το πώς θα μεταχειρίζεται το Κράτος τα αρχαία.

Σκάνδαλο ένατο. Με το άρθρο 24, υπογράφετε την παραίτηση του Δημοσίου από τους περιβαλλοντικούς ελέγχους και δέχεστε να περάσει ο έλεγχος σε ιδιώτη ελεγκτή, τον οποίο θα επιλέγει η ίδια η εταιρεία. «Γιάννης πίνει, Γιάννης κερνάει», λοιπόν, σε βάρος του Δημοσίου, αλλά και του περιβάλλοντος της Χαλκιδικής.

 Σκάνδαλο δέκατο. Απαλλάσσετε την εταιρεία από την υποχρέωση της εντοπιότητας στις προσλήψεις προσωπικού, ενώ με το άρθρο 25, δέχεστε τη ρήτρα χαμηλότερου μισθού.

Με άλλα λόγια, η εταιρεία θα μπορεί να απολύει κάθε εργαζόμενο από τα χωριά της περιοχής, εάν βρει κάποιον άλλον που δέχεται να δουλέψει με χαμηλότερο μισθό, ερχόμενος από αλλού. Να το ακούσει αυτό ο κόσμος, έτσι απλά, γιατί η εταιρεία φλυαρεί, αλλά το άρθρο 25, το λέει ξεκάθαρα και ρητά. Ο κάθε εργαζόμενος ας το διαβάσει και ας βγάλει τα συμπεράσματά του. Με το ίδιο άρθρο, η εταιρεία μπορεί να «χαντακώσει», ακόμη περισσότερο, και τους εργολαβικούς εργαζόμενους, εφόσον βρει εργολάβους, εκτός περιοχής, που θα της δώσουν φθηνότερη προσφορά. Η κυβέρνηση ας μην κρύβεται, λοιπόν, στο θέμα αυτό και να βγει να πει την αλήθεια. Αλλάξτε τη ρήτρα εντοπιότητας για τους εργαζόμενους με τη ρήτρα χαμηλότερου κόστους.

Σκάνδαλο ενδέκατο. Με το άρθρο 26 της Συμφωνίας, η Κυβέρνηση «πετάει» έξω από κάθε ανταποδοτικό όφελος τον Δήμο Αριστοτέλη. Το επαναλαμβάνω, γιατί πολλοί ισχυρίζονται το αντίθετο. Με το άρθρο 26, η Κυβέρνηση «πετάει» έξω από κάθε ανταποδοτικό όφελος τον Δήμο Αριστοτέλη. Η φιλανθρωπία, όπως χαρακτηριστικά αναφέρεται, προς την Τοπική Αυτοδιοίκηση, ανήκει στη διακριτική ευχέρεια της εταιρείας. Η φιλανθρωπία. Αυτή είναι η νομική διατύπωση στο άρθρο 26 και ας μην μας κοροϊδεύουν διάφοροι και να μην κοροϊδεύουν τους πολίτες του Δήμου Αριστοτέλη. Μην μας θεωρούν αναλφάβητους, λοιπόν.

Σκάνδαλο δωδέκατο. Με το άρθρο 30, το Δημόσιο δεσμεύεται να πληρώσει ρήτρες στη μεταλλευτική εταιρεία, για οτιδήποτε θεωρεί εκείνη ως διαφυγόν κέρδος. Τέτοια ρήτρα δεν θα μπορούσε να περάσει, ούτε σε χώρες της Λατινικής Αμερικής. Εσείς την περνάτε, χωρίς να δίνετε λογαριασμό, ούτε καν στους βουλευτές σας, που αισθάνονται άβολα να ψηφίσουν ένα τέτοιο κείμενο και το χαρακτηρίζουν «λεόντειο» υπέρ της εταιρείας.

Σκάνδαλο δέκατο τρίτο. Με το άρθρο 31, υπογράφετε την παραίτηση του Δημοσίου από κάθε μέσο ένδικης διεκδίκησης, έναντι της εταιρείας. Υπογράφετε την παραίτηση του Δημοσίου από κάθε προηγούμενη δέσμευση της διαιτησίας και φτιάχνετε μία νέα σύνθεση διαιτησίας, η οποία θα καθορίζεται, στην ουσία, από τη μεταλλευτική εταιρεία. Με άλλα λόγια, η εταιρεία θα δικάζει το Δημόσιο για ό,τι θέλει, όποτε θέλει.

Σκάνδαλο δέκατο τέταρτο. Δεσμεύετε το Δημόσιο σε υπέρογκες ρήτρες απέναντι στην εταιρεία, ακόμη και στην περίπτωση που η εταιρεία αθετήσει η ίδια τους όρους της Σύμβασης. Ο, κατά τα άλλα, λαλίστατος Υπουργός Περιβάλλοντος, χτες, ήταν αμήχανος ενώπιον της Επιτροπής, όταν κλήθηκε να αιτιολογήσει αυτή τη συγκεκριμένη ρήτρα. Και σας ρωτάμε. Πού το έχετε δει αυτό; Πού αλλού έχετε δει νομική δέσμευση, το θύμα να αποζημιώνει τον θύτη;

Εμείς το επαναλαμβάνουμε, για να γνωρίζει ο κόσμος της Χαλκιδικής. Η παρούσα συμφωνία υπαγορεύθηκε στην Κυβέρνηση από τη μεταλλευτική εταιρεία, κυριολεκτικά, με «τσαμπουκά». Με «τσαμπουκά» λατινοαμερικάνικου τύπου. Και η Κυβέρνηση, πειθήνια, την δέχτηκε. Όμως, υπάρχουν θεσμοί, υπάρχουν όργανα και στην Ελλάδα και στην Ευρώπη, που συνεχίζουν να λειτουργούν και να είναι βέβαιοι όλοι, ότι θα εξαντλήσουμε κάθε θεσμικό μέσο, για να αποδοθούν οι ευθύνες σε όσους υπέγραψαν ένα τέτοιο «κατάπτυστο» κείμενο.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ :**  Ευχαριστώ κύριε Πρόεδρε. Η κυρία Μάλαμα τα είπε όλα, αλλά βλέπω τον κ. Υπουργό και την κυρία Γενική Γραμματέα να μην «ιδρώνει» το αυτί τους.

Εγώ εάν ήμουν σε μία Αίθουσα δύο μέρες και το μόνο που δεν μου έχουν προσάψει, είναι ότι «τα παίρνω», θα ήμουν έξαλλη και θα προσπαθούσα να αποδείξω το αντίθετο. Θα προσπαθούσα να απαντήσω σε ένα από αυτά τα καίρια ερωτήματα, κύριε Υπουργέ. Πολύ χαρούμενος είστε με αυτό που κάνετε. Θα έπρεπε να ντρέπεστε. Ειλικρινά το λέω. Τα είπε η κυρία Μάλαμα, τα είπε ο Εισηγητής μας, τα είπαν όλοι.

Έχετε ξεπεράσει τον εαυτό σας στην κατάρτιση της διοίκησης, πρώτον και κύριο. Οι έλεγχοι και οι αποφάσεις οποιασδήποτε κρατικής και τοπικής αρχής, εάν δεν είναι παρών ο ελεγκτής, είναι άκυρες. Τέλος. Δημοκρατία της Ελλάδας, ευρωπαϊκής χώρας το 2021. Η αναθεωρημένη ΑΕΠΟ -θα ήθελα μία διευκρίνιση, τι είναι η αναθεωρημένη ΑΕΠΟ- θα ελέγχεται μόνο από τον ανεξάρτητο ελεγκτή. Σε περίπτωση που η εταιρεία, καλόπιστα, δεν επιτύχει την κατάρτιση της Σύμβασης, τότε το Δημόσιο θα ενεργήσει, αποδεχόμενο, αμελλητί, τις αλλαγές που θα ζητήσει η εταιρεία. Ελλάδα 2021, ευρωπαϊκή χώρα.

Οποιαδήποτε τροποποίηση της Σύμβασης μπορεί να απαιτεί τη σύμφωνη γνώμη του Δημοσίου, όμως, χωρίς εύλογη αιτία, δεν απορρίπτεται και δεν καθυστερεί, ενώ δεσμευόμαστε και για ρήτρες για μη άσκηση αγωγής. Δηλαδή, δεν είναι, ότι σας υπαγόρευσαν ή σας έφεραν μία έτοιμη Σύμβαση. Δεν τη διαβάσατε;

Δεν μπορώ να δεχτώ, ότι Υπουργός της ελληνικής Κυβέρνησης, Βουλευτής του ελληνικού Κοινοβουλίου δέχτηκε ρήτρα μη άσκησης αγωγής, γεγονός ευθύνης δημοσίου παντού, αν δεν εκδοθεί μία άδεια, αν δεν εκδοθεί αναθεωρημένη ΑΕΠΟ -θα ήθελα μία εξήγηση παρακαλώ- ενώ η εταιρεία έχει προτεραιότητα στα δικαιώματα έναντι δικαιωμάτων άλλων.

Επίσης, αποκλειστική χρήση αιγιαλού. Καμία αλλαγή στη νομοθεσία. Σοβαρά; Ξέρετε η περιβαλλοντική νομοθεσία είναι η πιο δυναμική. Γίνεται ένα ατύχημα, όπως έγινε στην Ιαπωνία, γίνεται πιο «σφιχτή», αλλάζουν και οι χρόνοι. Αλλάζουν οι χρόνοι και οι όροι παντού, πλην της Βόρειας Χαλκιδικής που μένουν τα ίδια γιατί είναι «Μπανανία», γιατί κάποια πολιτική ηγεσία επέλεξε να υπογράψει μία «κατάπτυστη» Σύμβαση.

Θέλω, ειλικρινά, κοιτάζοντάς με στα μάτια, να μου πείτε, αν υπάρχει κάτι που ζήτησε η εταιρεία και δεν το κάνατε αποδεκτό; Έχω διαπραγματευτεί κι εγώ Σύμβαση. Θα σας πω για το Ελληνικό, τι μου ζήτησαν και δεν το έκανα και τι μου ζήτησαν και το έκανα. Τι άλλο να ζητούσε; Δεν υπάρχει κάτι άλλο. Τα δεχθήκατε όλα. Δεν την διαβάσατε επιμένω και τα ακούτε εδώ από μας.

Θα πω και για τις θέσεις εργασίας, κύριε Υπουργέ. Όπως ξέρετε, είμαι Βουλευτής Φλώρινας. Αυτή η «φιλοπεριβαλλοντική» Κυβέρνηση και ο «φιλοπεριβαλλοντικός» Πρωθυπουργός, πήγε μία φορά έξω, εξήγγειλε την απολιγνιτοποίηση και δεν το ήξεραν οι Υπουργοί του, και ξεκίνησε, χωρίς κανένα σχέδιο, χωρίς καμία πρόβλεψη, χωρίς τίποτα. Αυτή τη στιγμή, λοιπόν, στη Δυτική Μακεδονία -εμείς δεν λέμε ποτέ όχι στην απολιγνιτοποίηση- μάς λέτε, ότι για χάρη του περιβάλλοντος «χάθηκαν» και 2.500 θέσεις εργασίας. Τι να κάνουμε; Δυόμισι χιλιάδες άνθρωποι είναι η αρχή. Θα χαθούν και άλλες, γιατί τίποτα δεν προχωράει εκεί και είναι αρμοδιότητά σας και αυτό.

Εδώ, όμως, το περιβάλλον εξαφανίζεται στη Χαλκιδική, διότι υπάρχει η εταιρεία. Σας είπα χθες γι’ αυτή την εταιρεία και για όλη την ιστορία αυτής της επένδυσης που την ξέρουμε, πάρα πολύ καλά, στη Βόρεια Ελλάδα. Αυτό που κάνετε θα το πληρώσετε.

Σε ότι αφορά στις θέσεις εργασίας, γιατί πραγματικά έχει ένα ενδιαφέρον, με τι τις συγκρίνετε και με τι τις μετράτε; Παλιά έλεγαν, είναι 1.200 οι εργαζόμενοι κι άλλοι 2.000, μόλις, ξεκινήσει η μεταλλουργία. Οι 1.200 γιατί θα σταματήσουν να δουλεύουν;

Εκβιάζει η εταιρεία; Είναι μία ερώτηση σοβαρή. Δεν λέω για τις νέες θέσεις, λέω γι’ αυτές που υπάρχουν. Βεβαίως, θα ήθελα μία μελέτη, δηλαδή, μία σοβαρή απάντηση -τα επιμελητήρια έχουν τέτοια στοιχεία - πόσες θέσεις εργασίας χάνονται εξαιτίας αυτής της δραστηριότητας, από τον τουρισμό, από τον αγροτικό τομέα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καμία.

**ΘΕΟΠΙΣΤΗ (ΠΕΤΗ) ΠΕΡΚΑ:** Ε, πώς καμία, κύριε Υπουργέ; Όταν σκάβεις ένα βουνό, δεν βλέπετε τι γίνεται; Δεν έχετε δει τι έχει γίνει εκεί και τι θα γίνει ακόμα; Θα παραμείνει η Βόρεια Χαλκιδική τουριστικός προορισμός; Μάλιστα, έχουν γίνει και ατυχήματα και για τα νερά.

Επίσης, η μελέτη που κάποιοι υπερασπίζονται -αναφέρομαι πάλι στο πόρισμα του ΤΕΕ- έχει ελαχιστοποίηση όλων των επιπτώσεων. Όλα τα απόβλητα χαρακτηρίζονται ως μη επικίνδυνα. Η επιβάρυνση την ατμόσφαιρας από τη σκόνη είναι αμελητέα. Η έλλειψη ισοζυγίου υδατικών πόρων, φυσικά, καμία αναφορά στα βαρέα μέταλλα στο υπέδαφος, ενώ δεν εξετάζεται κανένα φαινόμενο όξινης απορροής. Αυτό δεν υφίσταται.

Σε ό,τι αφορά στα νερά 660 μ. κάτω από τη στάθμη της θάλασσας. Με συγχωρείτε, είστε και Μηχανικός. Ήρθε ο κ. Παπαζάχος, και μας τα είπε ξεκάθαρα, όπως τα είχε πει και τότε, δηλαδή, ότι είναι τόσο «ευαίσθητη» η εξάρτηση στην περιοχή που ακόμη και ανθρωπογενείς δράσεις, όπως τεχνητή μεταβολή υδροστατικής πίεσης, εξορύξεως ορυκτών κ.λπ., μπορεί να επιφέρουν σεισμική διέγερση. Το λέει ο Καθηγητής κ. Παπαζάχος, δεν το λέω εγώ, παρ’ όλο που είμαι κι εγώ Μηχανικός, αλλά δεν είμαι ειδικός.

Με εντυπωσίασε ο Εισηγητής της Ν.Δ., ο όποιος είπε να αφήσουμε τους αναχρονισμούς και να πάμε μπροστά. Δηλαδή, είναι αναχρονισμός να παρακολουθείς την ευρωπαϊκή περιβαλλοντική νομοθεσία και να κάνεις ΣΜΠΕ, Στρατηγική Μελέτη Περιβαλλοντικών Επιπτώσεων; Από το 2011 το ζητάει το Τεχνικό Επιμελητήριο, διότι το 2001, όντως, δεν υπήρχε υποχρέωση. Όμως, από το 2006 υπήρχε. Πάντα, πρέπει να εξετάζουμε τη δυσμενέστερη περίπτωση και να κάνουμε κάτι παραπάνω σε τέτοιες περιπτώσεις.

Σχετικά με τη μεταλλουργία και κλείνω. Πάνω απ’ όλα, γι’ αυτό που θα κριθείτε, είναι, πως μία Σύμβαση, με όλα αυτά τα κακά που περιγράψαμε, δεν αφήνει κανένα όφελος στη χώρα, διότι η μεταλλουργία δεν θα γίνει ποτέ. Και δεν θα γίνει ποτέ, γιατί η μέθοδος που έφερε η εταιρεία δεν ισχύει. Το αποδείξαμε. Έχει αποδειχθεί εδώ και χρόνια, ότι αυτή δεν μπορεί να συμβεί. Άρα, πάμε στα συμπυκνώματα, τα «χρυσοφόρα» συμπυκνώματα που πάνε έξω. Τα είπε πολύ ωραία ο κ. Αρσένης και θα συμφωνήσω μαζί του. Μιλάμε για καταστροφή της περιοχής και για κέρδος σε μία άλλη χώρα, όπου θα λαμβάνεται το καθαρό μέταλλο.

Εγώ στη θέση σας, κύριε Υπουργέ, δεν θα χαμογελούσα. Θα έδινα απαντήσεις. Απαντήστε σε κάτι μία φορά και μη μας πείτε τι ωραίες είναι οι επενδύσεις. Κι’ εγώ θα πω ότι είμαι υπέρ των επενδύσεων, αλλά με προστασία του περιβάλλοντος και της αειφορίας, ώστε να μπορέσουν και άλλες μορφές ανάπτυξης να συμβούν στον τόπο. Αυτή είναι η διαφορά μας, όχι ότι θέλει η εταιρεία. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ**: Εγώ θα ήθελα να ξεκινήσω, αυτή τη μικρή τοποθέτησή μου, από την προηγούμενη συνεδρίαση των φορέων, καθώς είχαμε να αντιμετωπίσουμε δύο σχολές σκέψεων και δύο τοποθετήσεις, σε ότι αφορά στους φορείς.

Έχουμε εκείνους που ήταν, απόλυτα, κατηγορηματικοί, σε ότι αφορά στη συγκεκριμένη συμφωνία και σε εκείνους, ιδιαίτερα σημαντικούς για τη Χαλκιδική, όπως ο Δήμος, η Περιφέρεια, κάποιες τοπικές κοινότητες, η Ένωση Ξενοδόχων, οι οποίοι κυμαίνονταν από έναν αρνητισμό, μέχρι τον απόλυτο αρνητισμό, σε ότι αφορά τη συγκεκριμένη συμφωνία. Αυτό καταλαβαίνετε, ότι θα πρέπει να μας προβληματίσει όλους, γιατί μιλάμε για την κοινωνία της Χαλκιδικής. Μιλάμε γι’ αυτούς που εκπροσωπούν έναν Νομό, όχι μόνο περιφερειακά, αλλά και θεσμικά. Άρα, κάτι δεν έχει γίνει σωστά και ίσως, αυτό που δεν έχει γίνει σωστά, δεν «βαραίνει» εσάς προσωπικά.

Σε δεύτερο επίπεδο, επειδή προσπαθούμε να τα βάλουμε όλα στο ίδιο «τσουβάλι» και τη γεωργία και την κτηνοτροφία και το νερό, κάποια στιγμή, πρέπει να βάλουμε σε μία σειρά τα συγκεκριμένα θέματα και να αντιληφθούμε, ότι δεν είναι όλα έτσι. Αν με το ίδιο σκεπτικό, αύριο ρίχναμε έναν «διακόπτη» στη λειτουργία των δύο συγκεκριμένων μεταλλείων, αυτή τη στιγμή, στη Χαλκιδική, 1.650 εργαζόμενοι θα ήταν εκτός εργασίας. Άρα, λοιπόν, ερχόμαστε σε ένα πολύ μεγάλο και ουσιαστικό δίλημμα, το οποίο, βέβαια, λύνεται, γιατί εδώ έχουμε να κάνουμε με μία κύρωση συγκεκριμένης Σύμβασης.

Θα σας καλέσω, λοιπόν, έστω και την ύστατη στιγμή, δεν ξέρω αν νομοθετικά γίνεται, γιατί εδώ αξιολογούμε τη συγκεκριμένη Σύμβαση, να βρεθεί ο τρόπος να ξαναδείτε τα δέκα συγκεκριμένα σημεία που έχουμε θέσει αρκετοί συνάδελφοι και αφορούν στην επιβεβαίωση συγκεκριμένου ποσοστού για τον Δήμο Αριστοτέλη, το 90-10, την αύξηση του ποσοστού των ανταποδοτικών τελών, τον σαφέστατο προσδιορισμό για την αναφορά των προμηθευτών από τη τοπική κοινωνία, το ολοκληρωμένο σχέδιο για τη χρήση του αιγιαλού του Στρατωνίου, τη βέλτιστη διαχείριση των υδάτινων πόρων, το χαμηλό περιβαλλοντικό «αποτύπωμα», το σαφές πλάνο αποκατάστασης για την περιβαλλοντική επιβάρυνση και τη σύσταση επιτροπής παρακολούθησης της συγκεκριμένης επένδυσης. Βέβαια, να πάρουμε και σαφείς απαντήσεις, για τον τρόπο με τον οποίο θα προχωρήσει η μεταλλευτική επεξεργασία.

Εδώ, λοιπόν, δεν είμαστε, για να αξιολογήσουμε το τι έχει κάνει μία εταιρεία, η οποιαδήποτε εταιρεία. Η εταιρεία θα αξιολογήσει τα δικά της συμφέροντα. Εδώ είμαστε, για να αξιολογήσουμε ως Επιτροπή, αλλά και ως θεσμικό όργανο, το τι λέει η κοινωνία της Χαλκιδικής και όπως αυτή εκφράζεται και το αν ο θεσμικός φορέας που λέγεται Υπουργείο καταθέτει μία Σύμβαση επωφελή για την κοινωνία.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.Θα ξεκινήσω από κάποια σημεία που ανέφεραν, επανειλημμένα, οι αξιότιμοι συνάδελφοι και αφορούν στη σημερινή συμφωνία, ενώ, στη συνέχεια, θα αναλύσω τα άρθρα που έχουν συζητηθεί από τους περισσότερους.

Πρώτον, για να σταματήσει η «σπέκουλα». Άκουσα πολλές ομιλίες, όπου κάποιοι επαναλάμβαναν πολλές φορές τη λέξη «απάτη» και άλλοι τη λέξη «σκάνδαλο». Θα σας πω, ότι, ούτε η «σκανδαλολογία», ούτε η «σπέκουλα» είναι πολιτικό επιχείρημα σε αυτή την Αίθουσα. Αν θέλετε και μία συναδελφική συμβουλή, φιλική θα τολμήσω να πω, δεν οδήγησε πουθενά ούτε και το δικό σας Κόμμα, όταν αυτό εφάρμοσε, πριν έρθει στην εξουσία και πριν κυβερνήσει αυτόν τον τόπο.

Κυβερνήσατε αυτόν τον τόπο, έχετε πεπραγμένα. Νομίζω, ότι και ο ίδιος σας ο Αρχηγός έχει σταματήσει την τόση πολύ, πια, «σπέκουλα» που ακούσαμε σήμερα εδώ, που μάς θύμισε άλλες περιόδους, πριν έρθετε στην εξουσία.

Πρώτον, σε ότι αφορά στους νόμους που διέπουν αυτή τη συμφωνία και αν τελικά υπόκεινται στο εθνικό ή στο ενωσιακό δίκαιο. Ακροτελεύτιο άρθρο 35.14, «Κυρωτικός νόμος και νομοθεσία της Ευρωπαϊκής Ένωσης,» που είναι στην τελευταία σελίδα. Τονίζεται, ότι «από την ημερομηνία έναρξης της ισχύος, η παρούσα Επενδυτική Συμφωνία θα υπόκειται στις συνθήκες της Ευρωπαϊκής Ένωσης και κάθε νομοθεσίας της Ευρωπαϊκής Ένωσης με άμεση εφαρμογή, η οποία θεσπίστηκε σύμφωνα με τις συνθήκες της Ευρωπαϊκής Ένωσης». Πώς εφαρμόζουμε τη νομοθεσία της Ευρωπαϊκής Ένωσης, κυρίες και κύριοι συνάδελφοι; Μέσα από την ενσωμάτωση των Οδηγιών ή την απαρέγκλιτη τήρηση των ευρωπαϊκών κανονισμών που δεν χρειάζεται καν να ενσωματωθούν στο εθνικό μας δίκαιο. Άρα, αυτή η συμφωνία είναι μία συμφωνία καθ’ όλα σύννομη με το εθνικό και ενωσιακό δίκαιο. Να σταματήσει, παρακαλώ πάρα πολύ, η «σπέκουλα».

 Έρχομαι σε κάποια άλλα σημεία, στα οποία με χονδροειδή τρόπο προσπαθήσατε να πετύχετε την παραπλάνηση των Βουλευτών. Αναφέρομαι στο κομμάτι της αμνηστίας, δήθεν. Επικαλέστηκαν κάποιοι συνάδελφοι, κυρίως, ο Εισηγητής της Μειοψηφίας, -παρασύρθηκαν και κάποιοι άλλοι-, ότι με αυτόν τον τρόπο δίνουμε «αμνηστία» σε κάποιους. Δηλαδή, ότι έχει δυνατότητα ο Υπουργός Περιβάλλοντος και Ενέργειας της Ελλάδος να παρέχει αμνηστία, όπως ο Πρόεδρος των Ηνωμένων Πολιτειών της Αμερικής.

 Λοιπόν, ακούστε λίγο, για να καταλάβετε για ποιο πράγμα μιλάμε. Αναφερόμαστε στο άρθρο 11, στη διευθέτηση διαφορών. Τι εννοούμε «διευθέτηση διαφορών;». Όπως αναφέρει στο άρθρο 11.1, «υπό την επιφύλαξη πάντοτε των δικαιωμάτων των Μερών και τη δυνατότητάς τους να απαιτήσουν εκπλήρωση των διατάξεων της Σύμβασης, σύμφωνα με τις διατάξεις αυτής, από την ημερομηνία έναρξης ισχύος της διευθέτησης και υπό την επιφύλαξη της επέλευσής της, η Σύμβαση επιφέρει πλήρη και οριστική διευθέτηση των υφιστάμενων διαφορών». Πως ορίζονται οι υφιστάμενες διαφορές; Η απάντηση βρίσκεται στην τελευταία γραμμή της ίδιας παραγράφου. «Υφιστάμενες Διαφορές, από κοινού καλούμενες οι Διευθετηθείσες Διαφορές». Ποιες είναι οι «Διευθετηθείσες Διαφορές» για τις οποίες αναφέρεται το συγκεκριμένο άρθρο, κύριε συνάδελφε; Και από το Κομμουνιστικό Κόμμα Ελλάδος, πιστεύω, παρασυρθήκατε.

**ΙΩΑΝΝΗΣ ΔΕΛΗΣ(Ειδικός Αγορητής του Κ.Κ.Ε.):** Το ρώτησε και ένας φορέας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σωστά, κάνατε και ρωτήσατε, για να σας απαντήσω.

Στο άρθρο 10, έχουμε το σχετικό 7α΄ και 7β΄: «Ως υφιστάμενες διαφορές νοούνται οι διαφορές με αντικείμενο αξίωσης αποζημίωσης της εταιρείας κατά του Δημοσίου, όπως καταγράφονται, πρώτον με την εξώδικη δήλωση-πρόσκληση και αίτηση πληρωμής με ημερομηνία 9 Αυγούστου του 2018 που επιδόθηκε στο Δημόσιο από την εταιρεία και στον Υπουργό Οικονομικών, στον Υπουργό Περιβάλλοντος και Ενέργειας και στον Υπουργό Οικονομίας και Ανάπτυξης στις 10 Αυγούστου του 2018».

Δηλαδή, οι υφιστάμενες διαφορές αναφέρονται, πρώτον, στο εξώδικο που έστειλε η εταιρεία προς την ελληνική Πολιτεία και την τότε Κυβέρνηση του ΣΥΡΙΖΑ και τους εκπροσώπους της και δεύτερον, στην επικαιροποιημένη εξώδικη δήλωση - πρόσκληση και συμπληρωματική αίτηση πληρωμής, με ημερομηνία 20 Δεκεμβρίου του 2018, πάλι στους ανάλογους Υπουργούς.

Άρα, εδώ τι διευθετούμε; Διευθετούμε τις υφιστάμενες διαφορές που θα μπορούσαν να προκληθούν από την απαίτηση που είχε εκφράσει η εταιρεία, έναντι του Δημοσίου για αποζημιώσεις, από αυτό που τότε πίστευε και φυσικά έδραζε σε αποφάσεις και του Συμβουλίου της Επικρατείας, ότι είχε προκαλέσει ζημία το Δημόσιο απέναντί της. Ερχόμαστε, δηλαδή, να λύσουμε το πρόβλημα που δημιούργησαν οι Υπουργοί του ΣΥΡΙΖΑ και η Κυβέρνηση του ΣΥΡΙΖΑ και απαλλάσσονται, τελικά, το ελληνικό δημόσιο και οι λειτουργοί του, αντίστοιχα και της Εταιρείας όσοι εμπλέκονται, από οποιαδήποτε επίπτωση που προκαλείται από τα εξώδικα και θα μπορούσε να προκαλέσει μία διαφορά που θα εδράζονταν στα εξώδικα της εταιρείας προς το Δημόσιο. Αυτό δεν είναι αμνηστία.

 Τα πάντα, όλες οι εκκρεμείς δίκες, όλες οι ποινές, όλα ισχύουν κανονικά. Θα τα δείτε, άλλωστε, το επόμενο διάστημα. Δεν μπορείτε, παίρνοντας «διαζύγιο» με την πραγματικότητα και με την αλήθεια, κυρίες και κύριοι συνάδελφοι της Αντιπολίτευσης, να πείσετε πια τον ελληνικό λαό. Αλλάξτε, αν θέλετε βέβαια, τρόπο και συμπεριφορά και ελάτε εδώ να μιλήσουμε, για να γίνουμε πιο χρήσιμοι για τον τόπο μας.

Είναι καλή αυτή η συμφωνία; Θα φέρει τα αποτελέσματα που θέλουμε; Πρώτον, έχουμε μπροστά μας μία Σύμβαση, η οποία αναφέρεται στο μέλλον, στο τι θα συμβεί από εδώ και πέρα. Εγώ θα έκανα, αν ήμουν στην θέση σας, μία ερώτηση. Μέχρι τώρα, ποιος είναι ο πρότερος βίος αυτής της εταιρείας; Τι έχει κάνει στην εν λόγω περιοχή; Είναι κάποια χρόνια που εργάζεται και δραστηριοποιείται στην Χαλκιδική. Τι αποτελέσματα έχει επιφέρει;

Σας αναφέρω κάποια στοιχεία. Ο προϋπολογισμός του τότε επενδυτικού σχεδίου, τον Μάρτιο του 2006, που είχε συμπεριληφθεί στη Σύμβαση τότε της εταιρείας «Ελληνικός Χρυσός» με το ελληνικό δημόσιο, ήταν 753 εκατομμύρια ευρώ, ενώ οι τελικές επενδύσεις ήταν 1. 126.000.000 ευρώ. Οι θέσεις εργασίας ήταν 480 το 2006, το 2012, ήταν 1.035 και το 2020, ήταν 1.600 θέσεις εργασίας, άμεσης αποκλειστικής απασχόλησης, εκτός των έμμεσων που έχουν δημιουργηθεί.

Αυτός είναι ο πρότερος βίος της συγκεκριμένης δραστηριότητας. Πού είναι το «σκάνδαλο» που άκουσα να λένε κάποιοι συνάδελφοι δεκάδες φορές; Που είναι «σκάνδαλο;» Ξέρετε ποιο είναι το «σκάνδαλο», κατά την άποψή μου; Ποια είναι τα 500 «σκάνδαλα;» Οι 500 θέσεις εργασίας που χάθηκαν το καλοκαίρι του 2018, επειδή με παρακώλυση της τότε Κυβέρνησης του ΣΥΡΙΖΑ σταμάτησαν οι εργασίες στις Σκουριές και απολύθηκαν 500 άνθρωποι. Αυτά είναι τα 500 «σκάνδαλα», κυρίες και κύριοι συνάδελφοι του ΣΥΡΙΖΑ, τα οποία εσείς κάνατε, επί των ημερών σας, και που εμείς θέλουμε τώρα να τα αλλάξουμε. Όχι μόνο να επαναφέρουμε τις 500 θέσεις εργασίας, αλλά να δημιουργήσουμε και άλλες 1.400. Αυτή είναι η πραγματικότητα και αυτή είναι η διαφορά μας, η δική σας και η δική μας, τα δικά σας πεπραγμένα και τα δικά μας πεπραγμένα. Στο τέλος, θα κριθούμε και θα αποφασίσει ο ελληνικός λαός ποιος θέλει να κυβερνάει αυτόν τον τόπο. Είναι αρκετά τα θέματα, στα οποία θέλω να αναφερθώ. Σε ό,τι αφορά στη Σύμβαση και τα άρθρα, κάτι που αξίζει να σας ενημερώσω και να σας εξηγήσω είναι, σχετικά με το μεταλλευτικό τέλος για τον χρυσό. Φυσικά, τεσσεράμισι χρόνια, η Κυβέρνηση του ΣΥΡΙΖΑ και οι αρμόδιοι Υπουργοί δεν άλλαξαν τίποτα στον Μεταλλευτικό Κώδικα, ούτε αύξησαν το ποσοστό των εσόδων του Δημοσίου, σε ό,τι αφορά στα μεταλλευτικά τέλη, είτε από τον χρυσό, είτε από άλλα μέταλλα και ορυκτά, τα οποία εξορύσσονται στην Ελλάδα, γιατί δεν έχουμε μόνο εξόρυξη μεταλλευμάτων και ορυκτών που περιέχουν χρυσό ή άργυρο.

Τι παραλάβαμε από την Κυβέρνηση ΣΥΡΙΖΑ; Μεταλλευτικό τέλος στο 1%, επί της αξίας του μετάλλου, 1% στην τιμή της ουγγιάς, μέσα σε ένα ορυκτό μετάλλευμα υπάρχει και ένα ποσοστό καθαρού μετάλλου. 1%, λοιπόν, όταν η τιμή της ουγγιάς είναι στα 900 ευρώ και φτάνει στο 6% αυτό το τέλος για το Κράτος, όταν η τιμή της ουγγιάς φτάνει στα 1.800 ευρώ.

Πώς ορίζονται αυτές τις τιμές; Όχι, κατά το δοκούν, όπως είπατε, αλλά όπως αυτές οι τιμές ορίζονται στην αγορά του Λονδίνου, στο London Gold Market. Άρα, με βάση την αξία που εκεί ορίζεται, έχει ανάλογα έσοδα το ελληνικό κράτος. Αυτό παραλάβαμε από τον ΣΥΡΙΖΑ που κυβέρνησε τεσσεράμισι χρόνια. Δεν άλλαξε κάτι. Εμείς ερχόμαστε και το αλλάζουμε και αυξάνουμε, κατά 10% τα έσοδα του Κράτους. Αυξάνουμε, κατά 10%, τα τέλη που θα οφείλει να πληρώσει η εταιρεία, εφόσον ξεκινήσει να ισχύει η Σύμβαση.

Δεν θα αναφερθώ στο αρχέγονο δάσος και σε αυτά που άκουσα. Θα σας έχω στην Ολομέλεια τα στοιχεία για πόσα χρόνια, κατά μέσο όρο, είναι τα δέντρα. Φυσικά, θέλουμε να προστατεύσουμε τα δάση, γι’ αυτό και υπάρχουν συγκεκριμένες ρήτρες αποκατάστασης των δασών. Όταν ολοκληρωθεί αυτή η δραστηριότητα, τα εδάφη που θα χρησιμοποιηθούν, θα επιστραφούν αποκατεστημένα στους πολίτες και στην κοινωνία της Χαλκιδικής. Όχι μόνο αυτά που θα χρησιμοποιηθούν τώρα, αλλά και αυτά που χρησιμοποιήθηκαν τις προηγούμενες δεκαετίες και δεν είχαν αποκατασταθεί. Γι’ αυτό, λοιπόν, πιστεύουμε, ότι είναι πάρα πολύ σημαντική αυτή η συμφωνία, για πολλούς με εμφανή τρόπο, για κάποιους άλλους με περισσότερη εξήγηση. Αν ήταν να δεχτούμε τους, δήθεν, όπως λέτε, ευνοϊκούς, «λεόντειους», «αποικιοκρατικούς» όρους, όπως ακούστηκε στην Αίθουσα, δεν χρειαζόταν να περιμένουμε ενάμιση χρόνο και να διαπραγματευόμαστε, επί ενάμιση χρόνο. Θα μπορούσαμε να το κάνουμε σε ενάμιση μήνα.

Άρα, πραγματικά, ξοδεύτηκε πολλή ενέργεια και έγινε μία σπουδαία διαπραγμάτευση, οφείλω να πω, από τον προκάτοχό μου, από τη Γενική Γραμματέα, που είναι σήμερα εδώ, από το νομικό μας σύμβουλο και από όλα τα στελέχη της διοίκησης του Υπουργείου Περιβάλλοντος και Ενέργειας, για να μπορέσουμε να έχουμε μία πολύ καλή συμφωνία, η οποία είναι, επ’ ωφελεία, του ελληνικού δημοσίου, αλλά πάνω απ’ όλα της τοπικής κοινωνίας και των πολιτών που κατοικούν εκεί. Έχω αναφέρει, ότι αυτά που προσδοκούμε είναι ένα δισεκατομμύριο, επιπλέον, επένδυση, 800 εκατομμύρια ευρώ που θα δαπανηθούν σε Έλληνες προμηθευτές, 620 εκατομμύρια ευρώ από εξαγωγές, 360 εκατομμύρια επιπλέον για το ελληνικό κράτος και 225 εκατομμύρια σε μισθούς και επιδόματα.

Επίσης, θέλω να τονίσω, κάτι που άκουσα από τον Δήμαρχο Αριστοτέλη, ο οποίος ήταν, αρκούντως, πιεστικός όλο αυτό το διάστημα που έχω αναλάβει το Υπουργείο. Συζητούσαμε, συζητάμε και θα συζητάμε φυσικά και από τούδε και στο εξής, για το πώς θα μπορέσουμε να βοηθήσουμε την Τοπική Αυτοδιοίκηση, τον Δήμο, να αναπτύξει, όχι μόνο τη μεταλλουργία, αλλά και άλλους κλάδους, όπως τον τουριστικό και τον αγροτικό κλάδο στην περιοχή. Οφείλω να πω, ότι το ελληνικό δημόσιο, σε συνεργασία με την εταιρεία, θα συστήσουν μία επιτροπή, η οποία θα αποτελείται από έξι μέλη. Τα τρία μέλη θα τα ορίζει η εταιρεία και τρία μέλη θα τα ορίζει το Δημόσιο. Είναι μία τεχνική επιτροπή, η οποία θα εξετάσει την υποβολή πρότασης κατασκευής και λειτουργίας εργοστασίου μεταλλουργίας. Ενημερώνω τους Βουλευτές και την Τοπική Αυτοδιοίκηση, ότι ένα από τα τρία τακτικά μέλη, τα οποία θα ορίσουμε ως Δημόσιο, θα είναι εκπρόσωπος του Δήμου Αριστοτέλη, ενώ το ένα τακτικό μέλος και το ένα αναπληρωματικό μέλος, που θα συμμετέχει σε αυτή την τεχνική επιτροπή, θα οριστούν από τον Υπουργό, με υπόδειξη του Δημάρχου Αριστοτέλη.

Με το άρθρο 11, γίνεται, επιτέλους, οριστική διευθέτηση των εξώδικων απαιτήσεων της «Ελληνικός Χρυσός». Αυτό είναι πάρα πολύ σημαντικό, γιατί έχει σχέση με αυτό που σας ανέφερα ως υφιστάμενες διαφορές. Ο Εισηγητής της Μειοψηφίας «κλείνει τα μάτια». Λέει, ότι αυτά δεν έχουν καμία ισχύ, ότι δεν υπάρχουν. Η πραγματικότητα είναι, ότι υπήρχαν αυτά τα εξώδικα. Κάπου εδράζονταν και θα σας πω στην Ολομέλεια, κύριοι συνάδελφοι, πού εδράζονταν. Θα σας φέρω όλα τα αποδεικτικά στοιχεία. Είναι το ρίσκο που πήρε στην «πλάτη» του ελληνικού λαού η τότε Κυβέρνηση. Πήρε και άλλα ρίσκα, τα οποία κάποιοι τα «πλήρωσαν», ενώ τα ένιωσαν στο «πετσί» τους οι Ελληνίδες και οι Έλληνες.

Αυτό το ρίσκο ερχόμαστε εμείς και το εκμηδενίζουμε. Δεν υπάρχει περίπτωση, ούτε τώρα, ούτε και στο μέλλον, η εταιρία να έρθει και να εγείρει οποιαδήποτε αξίωση, η οποία εδράζεται σε εκείνα τα εξώδικα που τότε είχε στείλει στους Υπουργούς Οικονομικών, Περιβάλλοντος και Ενέργειας, και Ανάπτυξης της Κυβέρνησης του ΣΥΡΙΖΑ.

Σας καλώ να ξανασκεφτείτε, αφού συζητήσαμε και αφού θα συζητήσουμε στην επόμενη συνεδρίαση της Επιτροπής, αλλά και στην Ολομέλεια, το καλό που θα έχει η τοπική κοινωνία, αλλά, συνολικά, η ελληνική οικονομία και η Πολιτεία μας, από την απεμπλοκή της κατάστασης που, αυτή τη στιγμή, δυστυχώς, υπάρχει στην εν λόγω περιοχή, με την επανεκκίνηση των έργων για την κατασκευή του εργοστασίου στις Σκουριές και τις χιλιάδες, επιπλέον, θέσεις εργασίας, αλλά και τα έσοδα για την τοπική κοινωνία και το Κράτος που θα επιφέρει η ψήφιση και η Κύρωση της Σύμβασης, μεταξύ του Ελληνικού Δημοσίου και της «Ελληνικός Χρυσός».

Σας ευχαριστώ

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η συνεδρίαση. Η επόμενη συνεδρίαση της Επιτροπής μας είναι την Τρίτη στις 10:00 στην ίδια Αίθουσα.

Καλή Σαρακοστή σε όλους.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Γιόγιακας Βασίλειος, Καρασμάνης Γεώργιος, Χειμάρας Θεμιστοκλής (Θέμης), Μάλαμα Κυριακή, Φάμελλος Σωκράτης, Αρβανιτίδης Γεώργιος, Πάνας Απόστολος, Δελής Ιωάννης και Αρσένης Κρίτων-Ηλίας..

Τέλος και περί ώρα 17.30΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**